Ню Йоркда даромад солиғини тўлаш бўйича бепул ёрдам, Америкада солиқлар, АҚШ молия тизими, резидент ва норезидентлар учун солиқ тўлаш тартиби\nHomeМаслаҳатларНю Йоркда даромад солиғини тўлаш бўйича бепул ёрдам\nҲозир Америкада даромад солиғини тўлаш вақти. Барча резидент ва норезидентлар жорий йилнинг 17-апрелигача даромад солиғини тўлашлари керак (Income tax filing). Ню Йорк шаҳрида Urban Upbound номли нодавлат ташкилоти фаолият кўрсатади. Мазкур ташкилотда малакали мутахассислардан даромад солиғини тўлаш ва умуман солиқлар бўйича бепул ёрдам/маслаҳат олишингиз мумкин.\nUrban Upbound нима?\nТашкилотнинг мақсади Ню Йорк шаҳридаги кам даромадли ва давлат томонидан ёрдамга муҳтож кишиларга амалий ёрдам бериш орқали жамиятда қашшоқликни олдини олиш. Ташкилот кам таъминланган ёшлар ва оилаларга бир неча йўналишда ёрдам кўрсатади: Бандлик хизматлари (Employment services), молиявий масалалар бўйича маслаҳатлар (Financial counseling), даромадни бошқариш хизматлар (Income support services) каби хизматлар.\nДаромад солиғини топшириш бўйича хизматлар учун ҳақ олинадими?\nUrban Upbound ҳукумат дастури бўлиб, давлат томонидан молиялаштирилади. Агар 2017 йилда топган даромадингиз $64. 000дан кам бўлса, даромад солиғини тўлаш бўйича хизматлар учун ҳақ олинмайди. Urban Upbound’да сизга текинга солиқ хизматлари кўрсатилади. Бунда қайта тўланадиган солиқ тўловлари (tax refund) сизга тўлиқ топширилади.\nМутахассисларнинг малакаси қандай?\nUrban Upbound’да юқори малакали мутаҳассислар ишлайди. Барчаси IRS томонидан сертификатланган бўлиб, солиқ масалалари, ҳусусан даромад солиғи, бўйича малакали хизмат кўрсатадилар. Солиқ формалари мутахассис томонидан тайёрланади ва раҳбар (supervisor) томонидан текширилади.\nСизга ўзбек ва рус тилларида хизмат кўрсатилишини истасангиз, Urban Upbound’нинг Бруклиндаги офисига боришингиз мумкин. У ерда икки юқори малакали ватандошимиз ишлайди: Гузал Мирпулатова (Supervisor) ва Мукаррам Қаҳрамоновна (Supervisor Assistant).\nСолиқ хизматлари кўрсатилиши учун қандай ҳужжатлар талаб қилинади?\nДаромад солиғини тўлаш бўйича формаларнинг тўлдирилиши учун Social Security Number (SSN) ва ҳайдовчилик гувоҳномаси каби шахсни тасдиқловчи ҳужжатлар (Identification Card) олиб келишингиз керак. Агар Америкадаги мақомингиз норезидент бўлса (масалан, Америкада L, F, ёки H визаси асосида истиқомат қилаяпсиз), унда пасспорт ва виза ҳужжатларини олиб келишингиз керак. Агар ҳужжатcиз иммигрант бўлсангиз, унда ITIN (Individual Tax Identification Number).\nМутахассис маслаҳатига қандай ёзилиш мумкин?\nДаромад солиғини топшириш бўйича Urban Upbound мутахассислари ёрдамидан фойдаланиш учун қуйидаги манзилларнинг бирига келишинигиз мумкин:\nДушанба кунлари соат 10: 00дан 17: 00гача: Congressman Hakeem Jeffries, Central Brooklyn District Office, 445 Neptune Ave, Brooklyn, New York 11224. Телефон рақами 718-373-0033;\nСешанба ва пайшанба кунлари соат 10: 00дан 17: 00гача: Brooklyn Public Library, 1901 Mermaid Ave, Brooklyn, NY 11224. Телефон рақами: 718-265-3220;\nЧоршанба ва жума кунлари 11: 00дан 19: 00гача: Urban Upbound, 12-15 40th Ave, Long Island City, NY 11101. Телефон рақами: 718-784-0877.\nИммиграцион формалар: 5 хатога йўл қўйманг\nЮрист Раҳмат Собиров: Канаданинг эшиклари ҳаммага очиқ!\n964 Ҳозир Америкада “tax season,” яъни даромад солиғини тўлаш вақти. Тегишли даромад солиғи декларациясини тўлдириб, жорий йилнинг 17 апрелигача топшириш […]


2020 йилда Британияда ҳайдовчисиз автомобиллар пайдо бўлади » Скачать музыку бесплатно новинки музыки 2016-2017\nКомментариев: 0 Просмотров: 383 Дата: 13-03-2016, 06:19 Ўнйилликнинг охирига бориб британияликлар ҳайдовчисиз автомобилларни кўчада учратишлари мумкин. Компьютер тизими орқали бошқарилувчи автомобилни дастлабки синаш ишлари шу йили камқатнов йўлларда ёки махсус ажратилган полосада ўтказилади. Британия ғазначилик канцлери Жорж Осборн бир замонлар ички ёнув двигатели амалга оширган технологик инқилобни энди ҳайдовчисиз автомобиль амалга оширишини айтмоқда. 2025 йилга бориб Британия ҳайдовчисиз автомобиллар сони бўйича дунёда етакчи ўринга чиқиб олиши тахмин қилинади. Шунинг орқасидан йўл-транспорт ҳодисалари 90 фоизга қисқариши кутиляпти. Аммо британияликларнинг 49 фоиз аҳолиси бундай машиналардан чўчишини, унга чиқмасликни маъқул кўришини ижтимоий сўровлар кўрсатмоқда. - деб хабар бермоқда Carzone.uz нашри.


Сўз эркинлиги қурбонлик талаб қилади…ми? ёки дунёнинг кўплаб давлатларида журналистлар тазйиққа учрамоқда – Jurnalist\nСўз эркинлиги қурбонлик талаб қилади…ми? ёки дунёнинг кўплаб давлатларида журналистлар тазйиққа учрамоқда\nR S2019-12-28T11:38:19+00:0028 Dekabr, 2019|Умумий янгиликлар, Ҳафта мақоласи|\n2019 йил ким учундир омадли келди, қайсидир касб эгалари ҳаёти, фаолиятида ўчмас из қолдириб ўтди. Журналист учун эса, дунё ҳозиргидек таҳликалар ичра қалқиб турган бир пайтда осон бўлмаслиги турган гап. Ҳатто ривожланган демократик давлатларда ҳам сўз эркинлигининг тўла таъминланмагани ҳамкасбларимиз ҳаётини хавфга қўйиб келмоқда.\n11 декабр куни Нью-Йоркда омма эътиборига ҳавола этилган CPJ маълумотларига қараганда, 2019 йилда ўз касбини бажаргани учун қамоққа олинган ҳамкасбларимиз сони рекорд даражада юқоридир. Бу йил матбуотга нисбатан тазйиқни кучайтирган Хитой ўтган йили “етакчи” бўлган Туркияни ортда қолдирган. Бу мамлакатда эса жорий йилда 47 журналист панжара ортига жўнатилган.\nЖурналистларга қўйиладиган айбловлар орасида “сохта янгиликлар” тарқатиш айблови сони ҳам ўтган йилгидан ошган. (2018 йилда 28 та, жорий йилда 30 та). Бундан ташқари, бутун дунёда мухбирларга қўйилаётган кенг тарқалган айблов — уларнинг давлатга қарши фаолияти бўлиб қолмоқда.\nЭнди БМТнинг жорий йил 1 ноябрдаги маълумотига эътибор қаратайлик: сўнгги беш йил давомида жаҳон миқёсида 1109 нафар журналист ўлдирилган. Бу аввалги беш йилликдан 18 фоиз юқорилиги айтилмоқда. Афсусланарли томони шундаки, марҳум журналистларнинг ҳаётдан кўз юмишига сабаб бўлганларнинг 90 фоизи жазоланмасдан қолган. Ушбу касб эгалари учун энг хавфли ҳудуд эса Араб давлатлари, дея таъкидланмоқда. Бу мамлакатлардаги ҳамкасбларимизнинг учдан бир қисми ўз касбий фаолияти учун ҳаёти билан товон тўлаган. Иккинчи ўринда Лотин Америкаси ва Кариб давлатлари, ундан кейин Осиё ва Тинч океани ҳудудидаги мамлакатлар хавфли ҳудуд экани қайд этилмоқда.\nМазкур давлатларда ҳокимиятни суиистеъмол қилиш ва коррупция билан боғлиқ жараёнлар юзасидан ўтказилган журналист суриштируви оқибатида ўлдирилганларнинг 93 фоизи маҳаллий мухбирлардир.\nЖурналистлар ҳаётининг бу тарзда хавфда қолиб келаётгани халқаро ташкилотлар эътиборида турибди, албатта. Айни вақтда уларни ҳимоя қилишни оммалаштириш учун ЮНЕСКО “Ҳақиқатнинг ўлишига йўл қўймаймиз” (“Не Позволим Правде Умереть”) деб номланган глобал ахборот кампанияси орқали дунёни огоҳликка чақирмоқда. Бунинг учун ташкилот “Google Mars” билан ҳамкорликда махсус карта яратди. Йўлдош орқали бутун жаҳонни акс эттирадиган мазкур картада 1993 йилдан кейинги барча маълумотлар бор. У орқали журналистларнинг қайси мамлакатда ишлагани ва ўлдирилгани ҳақидаги маълумотларни олиш мумкин. Фойдаланувчилар ҳар бир жиноий иш ҳақида маълумотга эга бўлиши ва ушбу маълумотни ижтимоий тармоқлар орқали бошқаларга узатиши мумкин. Мазкур картани “keeptruthalive co.” сайтидан топасиз. Сайтда шундай огоҳлик чақириғи бор: “Биз фуқаролар барчамиз журналистлар бизга ахборот етказишда давом этиши учун уларни ҳимоя қилишимиз керак”.\nДарвоқе, умумийдан хусусийга ўтсак, кўплаб мисоллар бор. Жорий йил 1 октябр куни Европада хавфсизлик ва ҳамкорлик ташкилотининг (ЕХҲТ) ОАВ эркинлиги масалалари бўйича вакили Арлем Дезир Саудия Арабистонининг Истанбулдаги консуллигида бир йил аввал ўлдирилган журналист Жамол Қошиқчи хотирасига ҳурмат бажо келтирди.\n“Бугун — Жамол Қошиқчи ўлдирилишининг бир йиллигида, яқиндаги-на ва ЕХҲТ минтақасида ўлдирилган бошқа барча журналистларни ҳам ёдга олмоқдамиз. Дунё бўйлаб журналистларга қарши зўравонликнинг ёйилиши демократик қадриятларимизга таҳдиддир”, дейди у.\nҚошиқчи АҚШнинг “Washington Post” нашрида шарҳловчи сифатида ишлаган ва 2017 йилдан АҚШда яшаган. 2018 йил 2 октябрь куни у Саудия Арабистонининг Истанбулдаги бош консуллигига ҳужжатларни расмийлаш-тириш учун кирган ва бедарак йўқолган. Истанбул прокуратураси Қошиқчи-нинг ўлдирилиши қасддан амалга оширилгани, унинг жасади у консулликда бўғиб ўлдирилгандан кейин йўқ қилинганини таъкидлаган. Туркия Саудия Арабистонидан жиноятчиларни экстрадиция қилишни ва журналист жасади қаерда эканини маълум қилишни талаб қилиб келмоқда.\nХуллас, бу иш бўйича ўтган йили жуда кўп муҳокамалар, тортишувлар бўлди. Аммо натижа ЮНЕСКО раҳбари айтгандек, қониқарсиз бўлиб қолаверди.\nСўз эркинлигининг махфий тимсоли деб ном олган австралиялик телерадио ва интернет журналисти, халкаро мукофотлар соҳиби Жулиан Ассанж эса сўнгги тўққиз йилдан буён турли тазйиқларга учраб келмоқда. У “WikiLaks” нотижорат ташкилотига асос солган ва у орқали махфий маълумотларни эълон қилган. Ассанжнинг мазкур сайтида 10 миллиондан ортиқ халқаро низолар, жосуслик ва коррупцияга доир маълумотлар таҳлил қилинган ва бу жамоатчиликнинг катта қизиқиши ҳамда муносабатларига сабаб бўлган. Биргина Американинг Ироққа бўлган ҳарбий ҳужумлари, сирларини очиб ташлаганининг ўзи катта жасорат. АҚШ уни хакерликда айблаб, қамашга ҳукм берган. БМТ эса Асанжнинг ҳаёти хаф остида эканини таъкидлаб, уни ҳимоя қилмоқда. Бундай тазйиқларга дучор бўлган ва фожеали ўлим топган журналистлар дунё тарихида кўплаб топилади. Уларнинг асосий “хато”си ўз касби, сўз эркинлиги учун курашувчанлигидир.\nУзоққа бормайлик, журналистларга беписанд қараш, уларнинг “ўзбо-шимча”лигига тоқат қилолмаслик ва охир-оқибатда таҳдид қилиш ҳолатлари ўзимизда ҳам учраб турибди. Бунга кўз юмиб бўлмайди. Эндиликда журналистларни мансабдор шахсларнинг ноқонуний хатти-ҳаракатларидан ҳимоя қилиш кафолатлари кучайтирилиши кутилмоқда. Давлатимиз раҳбарининг “Конституция ва қонун устуворлигини таъминлаш, бу борада жамоатчилик назоратини кучайтириш ҳамда жамиятда ҳуқуқий маданиятни юксалтириш бўйича қўшимча чора-тадбирлар тўғрисида”ги қарори имзоланди. Мазкур қарорда Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигига шундай вазифалар қўйилган: 2020 йил 1 июлга қадар оммавий ахборот воситаларининг фаолияти ва ахборотдан фойдаланиш эркинлигини таъминлаш, давлат органлари ва мансабдор шахсларнинг ноқонуний хатти-ҳаракатлари (қарорлари)дан ҳимоя қилиш кафолатларини кучайтириш, журналистларнинг ўз касбий фаолиятига оид мажбуриятлари белгиланишини назарда тутувчи “Телерадиоэшиттиришлар тўғрисида”ги ва “Оммавий ахборот воситалари тўғрисида”ги Ўзбекистон Республикаси Қонунига ўзгартиш ва қўшимчалар киритиш ҳақида”ги қонун лойиҳаларини ишлаб чиқади ва Вазирлар Маҳкамасига киритади. 2020 йил 1 мартга қадар барча давлат органлари ва ташкилотлари фаолиятининг очиқлигини таъминлаш, уларда жамоатчилик, хусусан, оммавий ахборот воситалари билан алоқаларни янги босқичга кўтариш бўйича комплекс чора-тадбирлар дастурини ишлаб чиқади ва тасдиқлайди. Қисқаси, ушбу қарор ижроси асосида бўладиган ўзгаришлардан умид катта…


ЎХҲ Баёноти « Ўзбекистон Халқ Ҳаракати\n10 May 2012 - 15:48\n(13 май фожеъасининг 7 йиллиги муносабати билан)\n2005 йил 13 майда Андижон шаҳрида намойишга чиққан фуқаролар ҳарбийлар томонидан ўққа тутилди. Бу қирғинда ҳукумат расмий маълумотида 187 та киши, ҳуқуқбон ташкилотларга кўра бир нeча минг одам ўлдирилган.\nВа шу бугунгача бу қирғиннинг ташкилотчилари МХХ раиси Р. Иноятов ва собиқ ИИВ вазири Алматов ва бошқалар ўз қонли қилмишлари учун жазо олмадилар.\nАксинча, барча айб “Акрамий”ларга қўйилди. Ва уларнинг кўпчилиги қамоққа олинди ва ёки қочиб кетди. Мазкур жиноят қонли режимнинг биринчи ва охирги жинояти эмасди.\nЎХҲ бугунги ўзбек режимига сиёсий мухолиф Ҳаракат сифатида режимдан қуйидагиларни талаб қилади;\n1. 2005 йилги Андижон фожеъаси юзасидан халқаро текширув ўтказиш ва айбдорларни жазолаш.\n2. Ўша воқеъа муносабати билан ва 1999 16 февралдаги Тошкентдаги портлашлар ва бошқа турли сабаблар билан қамалган диний ва сиёсий маҳбусларни, журналистлар ва ҳуқуқбонларни жумладан 18 йилдан бери қамоқда қолаётган Қўқон жомеъ масжиди имоми Муҳаммад Ражаб қорини, Самандар Қўқоновни, Муҳаммад Бекжонни ва МХХ томонидан ўғирлаб кетилган Абдулла Ўтаев, Абдували қори, Ҳусниддин Назаров ва бошқаларни озод қилиш.\n3. Умуман Ўзбекистон фуқароларини диний, фуқаровий, шахсий,маданий ижтимоий, сиёсий бошқа барча эркинликларини таъминланишини, Инсон ҳуқуқлари умумжаҳон декларациясига, асосан, Ўзбекистон хукумати зиммасига олган халқаро мажбуриятларни таъминлаш.\n4. Ўзбек мухолифатини ватанга қайтиб, сиёсий фаолият юритишига имкон бериш.\nЎХҲ Алишер Соипов, Фуад Шокирий ва Обид қори Назаровга ҳам ўзбек режими ёлланма қотиллари суиқасд уюштирган деб ҳисоблайди. Бунинг масъули – Ўзбек режимидир.\nЎХҲ Россия тартибни сақлаш органларидан Фуад Шокирийга, Швеция ҳукуматидан Обид қорига суиқасд уюштирган кимсалар ва буюртмачиларни топиш ва жазолашни талаб қилади.


Самарқандда баҳорда асал олинмади. Бу сайёрамиз учун қанчалар хавфли? » Ўзбекистон янгиликлари – Zamin.uz\n13 август 2019, 10:40\nБу йил самарқандлик асаларичилар баҳорги асал ҳосилини олишмади. Сабабини улар баҳорнинг ёмғирли келиши билан бирга мевали дарахтлар ва қишлоқ хўжалиги экинлари заҳарли кимёвий моддалар билан нотўғри ишланишида, деб билишмоқда. Худди шундай ҳолат Россия Федерациясида ҳам кузатилган. Бу сайёрамиз учун қанчалар хавфли?\nТойлоқ туманидаги «Орзу-Олим-Дилмурод асаллари» фермер хўжалиги раҳбари, 45 йиллик асаларичи, «Дўстлик» ордени соҳиби Ориф Илёсов куйинганича бор. Аҳвол шу таҳлит давом этса, экотизимда узилиш юзага келиши ва бу оғир оқибатларга олиб келиши мумкин.\n— Албатта қишлоқ хўжалик экинларидан ҳосил олиш учун истаса-истамаса заҳарли кимёвий дорилардан фойдаланишга тўғри келади. Аммо танганинг бошқа томони ҳам бор. Бу кимёвий дориларнинг табиат, экологияга салбий таъсири ҳақида нега ўйлаб кўрилмайди? Агар асаларилар йўқолса, табиатдаги занжирда узилиш бўлади. Биз кўпгина дарахтлар ва ўсимликларни йўқотамиз, уларнинг орқасидан ана шу ўсимликлар билан озиқланаётган жониворлардан айриламиз. Қишлоқ хўжалигида зараркунандалардан қутулишнинг муқобил вариантини топиш керак. Масалан, биолабораторияларни ривожлантириш лозим, — дейди у.\nДарҳақиқат, қишлоқ хўжалигида қўлланиладиган заҳарли кимёвий моддалар муаммосини жиддий равишда кўриб чиқиш вақти аллақачон келган. Акс-ҳолда, кеч бўлиб, бармоқ тишлаб қолиш ҳеч гап эмас.\nЯнгиликлар » Жамият » Самарқандда баҳорда асал олинмади. Бу сайёрамиз учун қанчалар хавфли?\n10:14 Қорасувдаги мусобақада нималар бўлганди? (видео)\n09:50 Қодиров: «Бугун одамлар итлардан, эртага эса қари ота-онаси ва «кераксиз» фарзандидан воз кечади»\n09:27 Интернетда Ортиқхўжаев мурожаатчиларга қўполлик қилгани ҳақидаги аудиолар тарқалди\n08:58 Apple компанияси 3 та янги iPhone смартфонлари ишлаб чиқаради\n08:30 Борис Жонсон Макрон олдида оёғини стол устига қўйиб олди (видео)\n06:32 Сунъий гуллар одамни саратон хасталигига дучор этиши мумкин экан…\n11:02 Телевизор қаршисида кўп ўтириш ўта хавфли хасталикка олиб келади\n21:10 Қишлоқ ва сув хўжалиги вазирлиги иккита вазирликка ажратилди\n21:51 Водопровод суви инсон саломатлиги учун ўта хавфли экани аниқланди\n22:56 Ўзбекистонлик асаларичи бошига 8 килограмм оғирликдаги асалариларни жойлаштирди\nИнтернетда Ортиқхўжаев мурожаатчиларга қўполлик қилгани ҳақидаги аудиолар тарқалди\nҚодиров: «Бугун одамлар итлардан, эртага эса қари ота-онаси ва «кераксиз» фарзандидан воз кечади»\nБорис Жонсон Макрон олдида оёғини стол устига қўйиб олди (видео)


18:05 / 31.10.2019 486 pdf Ўқиш режими + -\nРасулуллоҳ соллаллоҳу алайҳи ва салламга бўлган муҳаббатнинг аломатларини биламизми?\nДарҳақиқат, саҳобалар розияллоҳу анҳум Расулуллоҳ соллаллоҳу алайҳи васалламга энг кўп муҳаббат қилган зотлардир. Зеро бу муҳаббат - маърифатнинг мевасидир. Улар Расулуллоҳ соллаллоҳу алайҳи ва салламнинг қадрлари ва мартабаларини жуда яхши англаган эдилар. Бу муҳаббат қандай эди, биламизми? Уларнинг муҳаббатлари Набий соллаллоҳу алайҳи ва салламни улуғлаш, ҳурмат ва эҳтиром қилиш билан йўғрилган.\n“وَمَا كَانَ أَحَدٌ أَحَبَّ إِلَيَّ مِنْ رَسُولِ اللَّهِ صَلَّى اللَّهُ عَلَيْهِ وَسَلَّمَ ، وَلَا أَجَلَّ فِي عَيْنِي مِنْهُ ، وَمَا كُنْتُ أُطِيقُ أَنْ أَمْلَأَ عَيْنَيَّ مِنْهُ إِجْلَالًا لَهُ ، وَلَوْ سُئِلْتُ أَنْ أَصِفَهُ مَا أَطَقْتُ ، لِأَنِّي لَمْ أَكُنْ أَمْلَأُ عَيْنَيَّ مِنْهُ ، وَلَوْ مُتُّ عَلَى تِلْكَ الْحَالِ ، لَرَجَوْتُ أَنْ أَكُونَ مِنْ أَهْلِ الْجَنَّةِ ، ثُمَّ وَلِينَا أَشْيَاءَ مَا أَدْرِي مَا حَالِي فِيهَا“ رواه مسلم\n«Ҳеч ким Расулуллоҳ соллаллоҳу алайҳи ва салламдан кўра менга севимлироқ ва улуғвор бўлмаган. У зотни улуғлаганимдан у зотга синчиклаб назар солмаганман. Агар мендан у зотни васфлаш сўралса, бунга қодир бўлолмасдим. Чунки, у зотга синчиклаб назар солмаганман».\nوسئل علي بن أبي طالب - رضي الله عنه - : كيف كان حبكم لرسول الله - صلى الله عليه وسلم - ؟ قال : كان والله أحب إلينا من أموالنا ، وأولادنا ، وآبائنا ، وأمهاتنا ، ومن الماء البارد على الظمإ .\nРасулуллоҳ соллаллоҳу алайҳи ва салламга бўлган муҳаббатингиз қандай эди?- дея сўралди. Шунда Али розияллоҳу анҳу: «Аллоҳга қасамки! У зот бизларга молу дунёимиздан, болаларимиздан, оталаримиз ва оналаримиздан ҳамда чанқоқ одамга муздек сув ёқимли бўлганидан кўра севимлироқ эдилар», деб жавоб бердилар. (“Аш-Шифо“ Қози Ибн Иёз роҳимаҳуллоҳ)\nСаҳобалар розияллоҳу анҳум Расулуллоҳ соллаллоҳу алайҳи васалламга бўлган муҳаббатлари, юксак эҳтиромлари ва у зот соллаллоҳу алайҳи васалламнинг ҳар бир сўзларига ҳеч иккиланишсиз эргашганлари боис улуғ мақомга эришганлар. Қиёматга қадар улардан бирининг исми зикр қилинса “رضي الله عنه “ яъни, «Аллоҳ таоло ундан рози бўлсин!» дея эҳтиром қилинадиган бўлдилар.\nНабий соллаллоҳу алайҳи васалламга бўлган муҳаббатнинг аломатларидан яна бири - у зот соллаллоҳу алайҳи васалламни хурсанд қиладиган ишлар ва нарсаларни яхши кўришдир.\nНабий соллаллоҳу алайҳи васалламга: «Сизни ҳақ ила юборган зотга қасамки! Абу Толибнинг мусулмон бўлиши унинг (яъни, оталари Абу Қуҳофа розияллоҳу анҳу) исломидан кўра кўпроқ хурсанд қилган бўларди. Чунки, Абу Толибнинг мусулмон бўлиши сизни хурсанд қиларди», деган эдилар.\nБу қандай эҳтиром ва муҳаббатки, хурсанд бўлишларининг сабаби ҳам Расулуллоҳ соллаллоҳу алайҳи васаллам шу нарсадан мамнун бўлишлари бўлса!\nونحوه عن عمر بن الخطاب ، قاله للعباس - رضي الله عنه - : أن تسلم أحب إلي من أن يسلم الخطاب ، لأن ذلك أحب إلى رسول الله - صلى الله عليه وسلم\nҲазрати Умар Аббос ибн Абдулмутталиб розияллоҳу анҳуга шундай деган эдилар: «Сизнинг мусулмон бўлишингиз менга Хаттоб (яъни, оталарини назарда тутяптилар)нинг мусулмон бўлишларидан кўра севимлироқдир. Чунки, бу нарса Расулуллоҳ соллаллоҳу алайҳи ва салламга маҳбуброқдир». (“Аш-Шифо“ Қози Ибн Иёз роҳимаҳуллоҳ)\nАбу Суфён ибн Ҳарб (Ҳубайб ибн Адий розияллоҳу анҳуни Қурайш мушриклари асир олиб қатл қилганлари воқеага қаранг) ва Урва ибн Масъуд (Ҳудайбия йилида Қурайшдан элчи бўлиб келганлари воқеасига мурожаат қилинг) розияллоҳу анҳумоларнинг ҳам Пайғамбаримиз соллаллоҳу алайҳи васалламга бўлган иззат-икромлари, муҳаббатлари қандай экани борасида айтган сўзлари маълум ва машҳур.\nБиз Расулуллоҳ соллаллоҳу алайҳи васалламни яхши кўришимизни кўп айтамизу, лекин, бу сўзимизга қай бир ҳолатимиз ёки амалимизни далил қила оламиз? Қай бир ишни шуни Расулуллоҳ соллаллоҳу алайҳи васаллам яхши кўрган эканлар, деб қилдик. Ёки, шу ишни Расулуллоҳ соллаллоҳу алайҳи васаллам ёмон кўрган эканлар, деб қайси бир гуноҳдан тийилдик?!\nҲазрат Умар розияллоҳу анҳу айтадилар: «Эътиқодингизга кўра яшамаётган бўлсангиз, яшаётганингиз каби эътиқод қила бошлайсиз».\nРасулуллоҳ соллалоҳу алайҳи васалламни яхши кўраман деган ҳар бир муслим ва муслима ана шу муҳаббати тақозо этадиган тарзда ҳаёт кечириши лозим. Аллоҳ таоло Расулуллоҳ соллалоҳу алайҳи васалламга бўлган муҳаббатимизга кўра ҳаёт кечиришимизни насиб этсин.\nРасулуллоҳ соллалоҳу алайҳи васалламга бўлган муҳаббатнинг аломатларини биламизми?\nРасулуллоҳ соллаллоҳу алайҳи васалламга бўлган муҳаббатнинг аломатларидан яна бири - инсон у зот соллаллоҳу алайҳи васаллам билан кўришишни бутун борлиғи билан исташи ва буни яхши кўришидир.\nعَنْ أَبِي هُرَيْرَةَ رضي الله عنه عَنِ النَّبِيِّ قَالَ: وَالَّذِي نَفْسُ مُحَمَّدٍ فِي يَدِهِ لَيَأْتِيَنَّ عَلَى أَحَدِكُمْ يَوْمٌ وَلاَ يَرَانِي ثُمَّ لأَنْ يَرَانِي أَحَبُّ إِلَيْهِ مِنْ أَهْلِهِ وَمَالِهِ مَعَهُمْ. رَوَاهُ مُسْلِمٌ\n«Набий соллаллоҳу алайҳи васаллам: «Муҳаммаднинг жони қўлида бўлган зот билан қасамки, албатта, сиздан бирингизга бир кун келадики унда мени кўра олмас. Албатта, мени кўриши унинг учун аҳлидан ва улар ила бирга бўлган молидан ҳам маҳбуб бўлиб қоладир», дедилар».\nУшбу ҳадиси шарифда Расулуллоҳ соллаллоҳу алайҳи васаллам ўзларига муҳаббатли бўлган умматларининг ҳолатини баён этмоқдалар. Бундай аломат билан ҳақиқий мустаҳкам иймон соҳибларигина сифатланадилар. Расулуллоҳни яхши кўрган ва у зот ила кўришишга муштоқ бўлган инсонлар учун ўлим ҳам хушхабарга айланади:\nثم قال : غدا ألقى الأحبة ..محمدا و صحبه\nБилол розияллоҳу анҳуга ўлим соати келганда аёллари: Э воҳ қандай маҳзунлик-а! - деди. У зот ўлим сакаротида бўлган ҳолларидан юзларидан чойшабни очиб: Э қандай маҳзунлик-а, демагин! (Балки,) Э қандай ҳурсандчилик-а, дегин, дедилар ва сўнг: Эртага Севиклигим - Муҳаммад соллаллоҳу алайҳи васаллам ва у зотнинг саҳобаларига йўлиқаман, дедилар.\nБунга ўхшаш ҳолатлар Хузайфа ибн Ямон ва Аммор ибн Ёсир розияллоҳу анҳумолардан ҳам ривоят қилинган.\nБундай сўзни айтиш ҳар кимга ҳам насиб этавермайди. Тириклик пайтимизда ва ҳали имкон бор вақтда барча сабабларни қўллаб Расулуллоҳ соллаллоҳу алайҳи васалламни таниб, у зотга муҳаббат ила эргашсакгина, бу шарафга эришишимиз мумкин. Биз Расулуллоҳ соллаллоҳу алайҳи васаллам билан кўришишни истаймиз десагу, у зотнинг муборак суннатларини билмасак ё билсак ҳам амал қилмайдиган бўлсак, Пайғамбаримиз соллаллоҳу алайҳи васаллам кўришни истаган умматларидан бўла оламизми?!\nРасулуллоҳ соллаллоҳу алайҳи васалламга бўлган муҳаббатнинг аломатларидан яна бири - кўп эслаш-зикр қилишдир. Чунки, инсон яхши кўрган кишисини кўп эслайди. Расулуллоҳ соллаллоҳу алайҳи васалламни эслаш қандай бўлади?! Аввало, у зотга кўп саловат айтиш билан бўлса, кейинги навбатда муборак ҳаётларини ўрганиш ва ўргатиш билан бўлади.\nАлоҳ таоло бу ҳақда шундай марҳамат қилади:\nАлбатта, Аллоҳ ва Унинг фаришталари Пайғамбарга саловот айтурлар. Эй иймон келтирганлар! Сиз ҳам унга саловот айтинг ва салом юборинг. (Аҳзоб сураси, 56-оят)\nАллоҳ таолонинг Пайғамбаримиз соллаллоҳу алайҳи васалламга саловот айтишининг маъноси у зотга ўз раҳматини юбориши, улуғлаши, мақомларини кўрсатиши ва фаришталар ҳузурида шаънларига мақтовлар айтишини англатади.\n«Эй иймон келтирганлар! Сиз ҳам унга саловот айтинг ва салом юборинг.»\nЯъни, Эй мўминлар сиз ҳам Пайғамбар соллаллоҳу алайҳи васалламга кўп-кўп салавот айтинг! Чунки, зиммангизда у зотнинг ҳаққи бисёрдир. Зеро, сизларни Аллоҳ таолонинг ҳидояти ила зулматдан нурга, залолатдан ҳидоятга олиб чиққан зот - Расулуллоҳ соллаллоҳу алайҳи васалламдир. Шунинг учун ҳам у зотнинг муборак номлари тилга олингани ҳамоно:اللهم صل على محمد و على آل محمد Аллоҳим, Муҳаммадга ва у зотнинг оилаларига марҳамат кўрсат, у зотга кўп салом йўлла! деб айтинг!\nИмом Қуртубий роҳимаҳуллоҳ айтадилар: «Аллоҳнинг салавоти - Унинг раҳмати ва ризоси, демакдир. Фаришталарнинг салавоти эса - дуо ва истиғфор маъносидадир. Умматнинг салавоти бўлса дуо ва у зотнинг амрларига хурмат кўрсатишни билдиради».\nСавий роҳимаҳуллоҳ айтди: Малоикалар ва мўминларнинг Пайғамбаримиз соллаллоҳу алайҳи васалламга салавот айтишларининг ҳикмати уларнинг бу иш орқали шараф топишларидир. Зеро, улар Пайғамбар соллаллоҳу алайҳи васалламга салавот йўллаш, у зотни улуғлаш ҳақидаги Аллоҳнинг амрига бўйсунганлар. Айни пайтда салавот Расулуллоҳ соллаллоҳу алайҳи васалламнинг уммат зиммасидаги ҳақлари эвазига мукофотдир. Чунки, у зот Росулуллоҳ соллаллоҳу алайҳи васаллам умматларига берилган барча неъматларнинг асосий сабабчисидирлар. Киши бировдан бир яхшилик кўрса, унга яхшилик билан жавоб қайтаришга ва уни тақдирлашга бурчли бўлиб қолади. Аммо, инсонлар Расулуллоҳ соллаллоҳу алайҳи васалламни муносиб тақдирлашга имконлари етмаслиги сабабли, барча нарсанинг мутлақ эгаси ва ҳар ишга қодир Аллоҳ таолодан у зотни тақдирлашини сўрайдилар. Аллоҳим, Муҳаммад соллаллоҳу алайҳи васалламга салавот йўлла!, деган сўзларининг маъноси шудир.\nАллоҳ таолонинг ушбу сўзига эътибор қилайлик: «Аллоҳ ва Унинг фаришталари», дея марҳамат қилмоқда. Аллоҳ таоло ва Унинг фаришталари қиладиган нарсадан кўра юксакроқ амал борми?!\n15:05 / 24.10.2019 1055\n15:05 / 31.10.2019 2148\nРасулуллоҳ соллаллоҳу алайҳи ва салламга нима учун эргашамиз?\n1. Аллоҳ таолонинг амрига бўйсуниш учун.Аллоҳ таоло марҳамат қилади Эй имон келтирганлар Аллоҳга ва Унинг Расулига итоат этингизrdquo Анфол сураси, 20оят. Бу давоми...\n1038 17:05 / 05.11.2019\n2416 10:33 / 11.12.2017\n2647 17:58 / 21.11.2017\n2380 19:39 / 20.11.2017\n164 13:08 / 04.11.2020\n67554 11:56 / 10.10.2018


25/01/2019\tФОТО ЛАВҲАЛАР, ЯНГИЛИКЛАР 144 кўрилган\nМуҳтарам Президентимиз Ш.Мирзиёев 11 январь куни Самарқанд вилоятига амалга оширган ташрифи чоғида Вазирлар Маҳкамаси ҳузуридаги Имом Бухорий халқаро илмий-тадқиқот маркази фаолияти билан яқиндан танишди.\nПрезидентимиз дунё харитасида пайдо бўлган янги илмий Марказ фаолиятига тўхталар экан, ушбу Марказ юртимизга илм, барака олиб келишини алоҳида таъкидлаб ўтди. Юртбошимизнинг ташаббуси билан ташкил этилган илмий Марказ мамлакатимиз маънавий тараққиётининг бугунги босқичида, ёшлар тарбиясида беқиёс ўрин тутиши билан ўзига хос аҳамиятга эга.\nУшбу Марказ илмий ходимлари мутафаккир алломаларимизнинг бебаҳо илмий-маънавий меросини ўрганиш, улар яратган асарларнинг илмий-изоҳли таржима ва қиёсий матнларини нашр этиш ҳамда мавжуд манбаларни халқимиз ва жаҳон жамоатчилигига етказишдек масъулиятли вазифалар билан шуғулланиб, илмий тадқиқот ишларини олиб бормоқдалар.\n25-январ куни Имом Бухорий халқаро илмий-тадқиқот марказига Самарқанд Давлат чет тиллар институти ректори п.ф.д. профессор И.М.Тўхтасинов, институтнинг “Шарқ филологияси” факультети араб тили ва адабиёти ўқитувчиси Мисрлик доктор Ҳашим Исмаил Ҳамам, институт халқаро алоқалар бўлими бошлиғи О.Юсупов ҳамда институт ўқитувчилари ташриф буюришди.\nМеҳмонларни Марказ Халқаро алоқалар бўлими илмий ходими Ф.Мадиев ва Марказ Матбуот хизмати котиби Ж.Жумаев кутиб олди.\nДиний-маърифий тадбирлар бўлими бошлиғи Т.Эвадуллаев дастлаб меҳмонларни Марказ биноси кириш қисми пештоқларига битилган ёзувлар билан таништириб, Марказ биносининг асосий фойесида уларга Марказнинг ташкил этилиши ва фаолияти ҳақида ҳамда буюк муҳаддис бобомиз Имом Бухорийнинг ҳаёти ва илмий мероси тўғрисида маълумотлар берди.\nҲадисшунослик шуъбаси раҳбари Б. Амонов меҳмонларга Марказда ҳадис, фиқҳ, ақида, тасаввуф, калом илмининг буюк номоёндалари бўлган улуғ аждодларимизнинг бой илмий меросини тадқиқ этиш ҳамда илмнинг шу йўналишлари бўйича илмий ходимлар ва малакали мутахассисларга яратилган шарт-шароитлар ва имкониятлар тўғрисида маълумотлар берди.\nҚўлёзмалар билан ишлаш бўлими бошлиғи Й. Исаев меҳмонларни Марказ кутубхонасида сақланаётган ноёб қўлёзма ва тошбосма асарлар билан таништирди.\nШундан сўнг меҳмонлар Музейда сақланаётган ноёб экспонатлар, замонавий ахборот берувчи воситалар, ҳадис илмига оид нодир китоблар билан яқиндан танишдилар. Улар мана шундай маънавият-маърифат масканлари инсонни улуғворликка, аждодларга муносиб авлод бўлишга ва боболаримиздан фахрланиш туйғусини ҳис қилишга ундашини таъкидладилар.\nАйниқса меҳмонлар, кутубхонада сақланаётган ҳадис илмига оид қўлёзма ва тошбосма асарларга ва музейдаги буюк муҳаддис бобомиз Имом Бухорийнинг Бағдоддаги имтиҳон жараёни акс этган сурат ҳамда илмий сафарлари тасвирланган деворий суратларга жуда юксак баҳо бердилар.\nМарказ маъмурияти ташриф ва ташаббускорлиги учун институт ректори И.М.Тўхтасиновга ўз миннатдорчилигини билдирди.


Шаҳрихонда очилган янги супермаркетга одамлар сиғмай қолди\nСўнгги бор янгиланди: январ 11, 2016\nШаҳрихонда очилган янги супермаркетга одамлар сиғмади\nАндижонда янги Sunday cупермаркети очилди\nБугун (20 феврал) эрта тонгдан Андижон Шахрихонида Sunday (Якшанба) деб номланган янги супермаркет очилишига юзлаб одамлар йиғилди.\nОчилиш маросимидан сўнг сўнг ичкарига кириш истагида бўлган одамлар шу қадар кўп бўлдики, супермаркет маъмурияти охири киришни тақиқлаб қўйди.\nҲозирча одамлар ташқаридан туриб томоша қилишмоқда.\nИчкарига кириш Озодлик мобил мухбирига ҳам ҳали насиб қилмади. Кечга яқин имкон бўлса ичкарини ҳам кўрамиз 😆\nТошкентдаги йирик текстил фабрикасида ойликлар муаммо бўлмоқда\nКўкча Текстил корхонаси (собиқ Kabool textile) Тошкент\nТошкентдаги "Кўкча текстил" корхонасида ишлайман. Бу корхона корейслардан тортиб олиниб ўзбеклар томонидан бошқарилади. Ҳозир бу корхонада ҳеч қандай ҳақиқат қолмади. Тўғрисини айтсам меҳнатимиз қуллик меҳнатига ўхшайди. Бир йил олдин 7-8 тонна ип махсулот чиқарар эдик, ойликлар яхши эди. Ҳозирда 13 - 14 тонна ип махсулоти чиқарамиз аммо, сўнгги 3 - 4 ой давомида ойликлар чидаб бўлмас даражада паст миқдорга тушуриб юборилди. Ойликлар вақтида берилмаяпти. Қул бўлиб ишлаш ҳамманинг жонига тегди.\nЭлектрсиз абадий Пайшанба!\nСамарқанд, Каттақўроғон, Пайшанба шаҳарчаси\nСамарқанд вилояти, Катта Қўрғон тумани, Пайшанба шаҳарчасида мана 7 кундан бери электр йўқ. Бу вазият яна қанча давом этади. Раҳбарият бу ерда ҳам одамлар яшаётганини унутиб юборган шекилли.\nЎзбек ўзбекни 40 даража совуқда ишлатяпти\nЎзбекистонлик меҳнат муҳожири Ханты - Мансийск, Россия\nБу расмдаги самарқандлик йигит 35 даража совуқда тонгги 7 дан кечки 7 гача ишлаган.\nРоссиянинг Ханты-мансийский вилоятида қурилиш ишларини олиб борамиз. Биз ишлайдиган фирманинг номи ISTEKO. Жами 600 нафардан ошиқ Ўзбекистон фуқаролари шу ерга ишлаймиз. Кўпчилигимиз Самарқанддан. Фирмамиз хўжайини Қирғизистон фуқароси. Мана икки йилдирки бизга иссиқ қурувчи формасини қилиб бермаган. Ишчилар руҳий ва жисмоний азобда 40 даражада совуқда ишлашга мажбур бўлишмоқда.


Электрон почта: kimyo-fak@samdu.uz\n1995 - 1999 - йиллар Самарқанд давлат университети талабаси\n1998 - 1999 - йиллар Самарқанд давлат тиббиёт институти биохимия кафедраси лаборанти\n1999 - 2002 - йиллар Самарқанд давлат тиббиёт институти биохимия кафедраси катта лаборанти\n2000 - 2002 - йиллар Самарқанд давлат университети органик кимё кафедраси магистранти\n2002 - 2013 - йиллар Самарқанд давлат тиббиёт институти биоанорганик, биоорганик, биологик кимё ва фармакология кафедраси ассистенти\n2013 - 2015 - йиллар Самарқанд давлат тиббиёт институти биоанорганик, биоорганик ва биологик кимё кафедраси доценти вазифасини бажарувчиси\n2015 - 2017 - йиллар Самарқанд давлат тиббиёт институти биоанорганик, биоорганик ва биологик кимё кафедраси ассистенти\n2017 - йил Самарканд давлат университети органик ва ноорганик кимё кафедраси ассистенти\n2017 - 2018- йиллар Самарканд давлат университети Биология ва кимё факультетида ўриндошлик асосида маънавий ва маърифий ишлар бўйича декан ўринбосари\n2018 - йилдан Самарканд давлат университети Кимё факультети декани.\nУниверситетда кимёвий фанлар соҳасидаги тадқиқотларнинг бошланиши, кимё лабораторияси барпо этилган вақт – 1928 йилдан бошланади.\n1933 йилда университетда кимё факультети ташкил қилинади. Икки йил ўтгандан кейин унда кимё илмий текшириш институти иш бошлайди.\nУнинг лабораторияларида кимё фанининг муҳим бўлимлари: ноорганик, органик, аналитик, физикавий ва коллоид кимё фанлари бўйича тадқиқотлар олиб борилади.\nОрганик кимё бўйича илмий изланишларни 1920 йилларда профессор Л.Н.Парфентьев бошлаб берган.\n1933-1941 йиллар даврида синтез соҳасида, айрим фосфорорганик бирикмаларнинг хоссалари (Л.Н.Парфентьев, М.Х.Шодиев, А.А.Шамшурин), натрийорганик (С.П.Лагерев, А.Н.Бин), олефинлар (К.М.Шодмонов) ва уларнинг ҳосилалари (А.А.Шамшурин, Р.А.Ибодулин) тўғрисда тадқиқотлар олиб борилган.\nЗарафшон водийсидаги ўсимликлар ресурслари тўғрисда қилинган илмий тадқиқот ишлари жуда муҳим ўрин эгаллайди (М.М.Абрамов, С.М.Стрепков) ўсимлик моддалари кимёси соҳасидаги тадқиқотларнинг ривожланишига катта ҳисса қўшганлардан проф. Г.В.Лазуревский (кейинчалик Молдова Республикасининг академиги) ва академик О.С.Содиқовлар бўлиб, Ўрта Осиё республикаларидаги ўсимликлар хомашёси алкалоидларини ўрганишга дастлаб асос соладилар.\n1933 йилдан 1941 йилгача 200 га яқин талабалар ўқиганлар, шу йилларда кимё факультетини 125 та талаба битирган, улардан 12 дан ортиғи номзодлик диссертация-ларини ёқладилар. В.И.Ездаков, Н.Ильясов, Б.Круглов, С.Юсуповалар докторлик диссер-тацияларини ҳимоя қиладилар. К.Шодмонов профессор унвонини олади.\n1941 йилда Иккинчи Жахон уруши бошланиши билан университетнинг бошқа факультетлари қатори кимё факультети ҳам ўз фаолиятини тугатади. Талабалар ва бутун ўқув жиҳозлари САГУ (Ўрта Осиё Давлат Университети)га қўшиб берилади.\n1944 йилда ЎзДУ қайта тикланади, аммо кимё факультети тикланмайди, фақат факультетлараро хизмат қилувчи умумий кимё кафедраси очилади. Кафедрани кимё факультетининг собиқ талабаси доцент Рашид Абдурахмонович Ибодулин бошқаради. 1959 йили кимё бўйича кечки бўлимга талабалар қабул қилинади. Ушбу бўлим талабалари ва умумий кимё кафедраси биология факультетининг таркибида эди.\n1960-1961 ўқув йилларида университет таркибида кимё факультети яна ўз фаолиятини бошлади ва шу йили ҳам кундузги, ҳам кечки бўлимга талабалар қабул қилинади ва кимё мустақил факультет сифатида биология факультети таркибидан тўлиқ ажралиб чиқади. Урушдан кейин тикланган кимё факультетининг биринчи декани бўлиб Р.А.Ибодуллин сайланади. 1959-1964 йилларда Р.А.Ибодуллин факультет раҳбари сифатида, унинг ривожланишига, ўқув жараёнини такомиллаштиришда, факультетни юқори малакали ўқитувчилар ва лаборантлар таркиби билан комплектлашдаги хизматлари беқиёс каттадир.\n1964 йил Самарқандда архитектура-қурилиш ва меъморчилик институтининг очилиши муносабати билан домлани катта ташкилотчилик қобилиятини ҳисобга олиб у ерга ишга таклиф қилишади. Дастлаб проректор ва кейинчалик умрининг охиригача деканлик вазифаларида ишлайди. 1964-1974 йилларда кимё факультетида деканлик вазифасини доц. М.М.Абрамов бажаради. Бу даврда кимё факультети университетнинг энг етук факультетларидан бирига айланди. Бунда М.М.Абрамовнинг ҳам декан сифатида, ҳам анорганик кимё кафедрасининг мудири сифатида хизматлари катта.\n1974 йил декан вазифасини доц. Х.И.Мардиев бажаради. 1975 йилда органик кимё кафедраси доценти Ш.В.Абдуллаев деканликка сайланади ва 1983 йилгача шу вазифада ишлайди. Ш.В.Абдуллаев - кимё факультети урушдан кейин тикланганидан сўнг иккинчи битирувчи ёш раҳбар кадр эди.\n1970-1980 йй кимё факультетининг ҳақиқий гуллаб яшнаган даврига тўғри келади. Кимё факультетини шу даврда битирганларидан 64 киши кимё фанлари номзодллигини олиш учун диссертация ёқладилар, бир киши Д.И.Ивницкий МДУда докторлик диссертациясини муваффақиятли ҳимоя қилди. Бу шу давр битирувчилари орасидан чиққан биринчи кимё фанлари доктори эди.\n1970 йилдан бошлаб факультетнинг ҳар йилги контингенти 550 кишига етди, улардан 250 киши кундузги бўлим, 300 таси кечки бўлим талабалари эди. Ҳозирда ҳам ҳар йили кимё факультетини 100 га яқин талаба битириб чиқмоқда.\nФакультет жамоаси ҳам катта ва турли-туман ўқув, таълим-тарбия ишларини худди шу мақсадда олиб боришга интилмоқда. Самарқандлик кимёгар, олим-мураббийлар мустақиллик руҳига мос ғайрат билан ишлаб янги-янги ихтисосликлар бўйича етук кимёгар мутахассислар тайёрлаш учун тинмай изланмоқдалар.\nКимё йўналиши бир неча йиллар Табиий фанлар факультети таркибида, кейинчалик Биология ва кимё факультети таркибида фаолият олиб борди. Унда учта кафедра “Аналитик кимё”, “Органик ва ноорганик кимё” ва “Физикавий кимё” кафедралари фаолият олиб борди.\n2018-йил сентябрь ойидан бошлаб Кимё факултети сифатида қайта номланди унда ҳозирда бешта кафедра “Аналитик кимё”, “Ноорганик кимё ва материалшунослик”, “Органик синтез ва биоорганик кимё”, “Физикавий ва коллоид кимё” ва “Полимерлар кимёси ва кимёвий технология” фаолият олиб бормоқда.\nФакультетда «5140500-Кимё», «5320400-Кимёвий технология» ва «5320100-Материалшунослик ва янги материаллар кимёси» йўналишлари бўйича бакалаврлар, «5А140501-Кимё» ва «5А320100-Материалшунослик ва янги материаллар кимёси» мутахассисликлари бўйича магистрлар ҳамда 4 та ихтисослик бўйича докторантлар тайёрланмоқда.\nФакультетда мавжуд кафедраларда 5 та фан доктори, профессорлар, 27 та фан номзоди, доцентлар фаолият кўрсатмоқда, илмий салоҳият 62,7 % га тенг.\nФакультетда аналитик кимё, ноорганик кимё, физикавий кимё ва органик кимё илмий мактаблари мавжуд бўлиб, бу мактаблар асосчилари ва уларнинг издошлари томонидан биокимёвий, физиологик, генетик жиҳатдан таҳлил қилиш, улардан оқилона фойдаланиш услубларини амалиётга тадбиқ этиш, атроф-муҳитни муҳофаза қилиш, минерал ўғитлар, ўсимликлар кимёси, суюқликлар хроматографияси, турли органик моддалар синтези, ноорганик газларни узлуксиз автоматик усулда аниқлаш йўналишидаги илмий тадқиқот ишлари олиб борилмоқда.\nФакультетда илмий даража берувчи PhD.28.02.2018.к.02.05 рақамли илмий кенгаш фаолият олиб бормоқда. Унда 02.00.02 – Аналитик кимё ва 02.00.04 – Физик кимё шифрлари бўйича мутахассислар илмий ишларини химоя қилмоқдалар.\nФакультет қошида энг замонавий хорижий лаборатория асбоблари билан жиҳозланган ўқув лабораториялари мавжуд.\nМустақиллик йилларида факультетда таҳсил олган талабалардан 2 нафари Ўзбекистон Республикаси Президенти стипендиатлари (Н.И.Файзуллаев, А.П.Ишанқулов) ва 10 дан ортиқ фан олимпиадалари ғолиблари бўлдилар.\nФакультетда «Беруний» номидаги Давлат мукофоти лауреатлари (проф.А.Насимов, доц.З.Нормурадов), «Ўзбекистон Республикасида хизмат кўрсатган ёшлар мураббийи» (проф.А.Насимов), «Меҳнат шуҳрати» ордени соҳиби (проф.Э.Абдурахманов), Олий аттестация комиссиясининг Кимё-фармацевтика фанлари бўйича эксперти (проф.Н.Қ.Мухаммадиев) ва Россия табиий фанлар академиясининг мухбир аъзоси (проф.С.Д.Аранбаев) фаолият кўрсатмоқдалар.\nФакультетнинг профессор-ўқитувчилар жамоаси ЎзРФА қошидаги илмий тадқиқот институтлари, республикамиз ва хориждаги 40 дан ортиқ олий таълим муассасалари ҳамда илмий-тадқиқот марказлари билан ўзаро самарали ҳамкорлик ўрнатилган.\n5110300 Кимё ўқитиш методикаси\n5320100 Материалшунослик ва янги материаллар технологияси (тармоқлар бўйича)\n5320400 Кимёвий технология (ишлаб чиқариш турлари бўйича)\n5А140501 Кимё (фан йўналиши бўйича)\n5А140502 Материаллар ва моддалар кимёси (материаллар бўйича)


Туркия парламенти Исроил билан муносабатларни нормаллаштириш бўйича келишувни ратификация қилади\n19:20 / 11.08.2016\nИсроил ва Туркия муносабатларини нормаллаштириш тўғрисидаги келишув Туркия парламенти томонидан яқин вақт ичида ратификация қилинади. Бу ҳақда мамлакат Ташқи ишлар вазири Мавлуд Човушўғли маълум қилган.\nИсроил ва Туркия муносабатларни нормаллаштириш ҳақида келишувни 28 июнь куни имзолаган. Бу ҳужжат кучга кириши учун у икки давлат парламентлари томонидан тасдиқланиши талаб этилади.\n"Бу жараён парламент таътилга кетишидан олдинроқ якунланади", деган вазир NTV телеканали мухбирининг шу ҳақдаги саволига жавобан.\nФранс Пресс агентлиги хабарига кўра, парламент август ойи охирида таътилга чиқади.\nКелишув ратификация қилингач, икки мамлакат бир-бирига янги элчиларини юборади. Човушўғли Туркиянинг Исроилдаги янги элчиси ким бўлиши ҳақидаги саволга жавоб беришда қийналган.\nКелишув «Мовий Мармара» пароми қўлга олинишида ҳалок бўлганларга товон тўланиши ва Ғазо сектори қамали енгиллашувига тааллуқли бўлган. Жумладан, томонлар «Мовий Мармара» қурбонлари яқинлари ва паромда жароҳат олганларга жами 20 миллион доллар товон тўланиши, Туркия томонидан Ғазода электр станцияси ва сувни тозалаш иншоотлари қурилиши ҳақида келишиб олган.\nАнқаранинг учинчи шарти — паром қўлга олингани учун расмий кечирим сўраш олдинроқ Исроил бош вазири Биньямин Нетаньяху томонидан бажарилган.


Posted on July 29, 2013 by What is going with my blog?\nТадбиркорлик ва ишбилармонлик қонда бўлади, деганлари рост. У кўп ўтмай шаҳарга кетади ва Горбачевнинг қайта қуриш йилларида замоним келди деб ўйлайди. Тошкент вилоятининг Чиноз туманида жойлашган нефтни қайта ишлаш корхонасига бошлиқ бўлгандан кейин эса дарҳол кўзга ташланади.\nУ биринчи бўлиб Коммунистик партиянинг корхонадиги бошланғич ташкилотини тарқатиб юборди. Бу бутун Иттифоқ бўйича шов-шувга айланди. Москвадан Ички ишлар вазирлигининг ва КГБнинг ҳарбийлашган кучлари Чинозга юборилди ва унинг идорасини ўраб олдилар. Ревизорлар ишга киришиб кетдилар. Ташқаридан келганлар киритилмас, ичкаридагилар чиқарилмас шароит эканини ўша кезда бу ерга кириб олган “Свобода” радиоснинг мухбири бериб турган хабарлардан эшитганмиз.\nОлти ой қамал ҳолида текширув ўтказилган ва жиддий бир нарса топа олишмаганди. Кейин сайловлар бошлангач, туманда йўлларни қуриб бергани, ободонлаштириш, газлаштириш ишларига бош-қош бўлгани боис уни халқ депутатлигига номзод қилиб кўрсатишган.\nЎзбекистон Компартияси бошида турган Ислом Каримов дарҳол уни ёмонотлиқ қилиш керак, деб кўрсатма бергач, Тошкент вилоят газеталарида у ҳақда фелеътон чоп этилади. Қўйилган айб у коммунистик партия бошланғич ташкилотини тарқатиб юборгани!\nКаримов режими ҳар қанча қаршилик қилмасин у депутатликка сайланади.\nБиринчи сессия танаффусида новчадан келган, товуши ўткир бир киши яқинлашиб:\n-Жаҳонгирсиз-а, мен Самандарман,-деди.\nГапнинг очиғи унинг идорасини олти ой текшириб бир нарса топа олишмаганига унча ишонмагандим. Чунки бундай идоралар қабоҳат ботқоғига ботган ва у ерда ишлаган ҳамма одам ўғирлик қилар эди. Бензин бор жойда ўғирлик йўқ десангиз сизни анқов деб ўйлашарди. Шу боис бу одамга унча ишонқирамай қарадим ва бир куни:\n-Тақсир бошқа бир идорага раҳбар бўлганингизда гапингизга ишонардим, лекин ўғрихонада ишлайсиз-ку?!-дедим.\nУнинг жаҳли чиқди. Аммо билдирмай, жилмайди.\n-Бўри еса ҳам, емаса ҳам оғзи қон экан-да! Ўғри бўлганимда катта ўғрилар билан ўчакишиб қолмаган, уларнинг партиясига қарши чиқмаган бўлардим. Юринг бир кун шу ўғрихонага олиб борай, йўлда боргунча ва қайтиб келгунча кўп гапларни айтиб бераман, ҳам одамлар билан ўзингиз гаплашасиз,-деди.\nМен учун қизиқ эди. Бунинг устига Бош прокурор Бўритош Мустафоев унинг устидан иш қўзғатиш учун Олий мажлисга талабнома киритган ва Каримов биздан ана шу масалани қўллашни сўраганди.\nҲақиқатдан ҳам бир кунда кўп нарсани ўргандим. Унинг идорасида одамларга яратилган қулайликлар бошқа бирор жойда йўқ эди. Сауналардан тортиб, бепул сартарош хизматига қадар…\nСартарошчи билан гаплашиб қолдим. Нуроний бир киши. Тошкентда яшар ва ҳар куни шунча узоқ йўлга қатнар экан.\n-Рашидовнинг сартароши эдим. Каримовни ҳам яхши танийман,-деди у.- Ҳамма катталар менда соч олдирар эдилар. Рашидов гўридан чиқарилган пайтда мени ҳам терговга тортишди ва ишсиз, кўчада қолдим. “Сенга нима гап айтганди” деб кўп қийнашди. Бир куни бир мулла йигит мени Самандар укамизнинг ёнига бошлаб келди. У менга яхшигина маош тайинлади ва истаган кунларим келиб, одамларга бепул хизмат қилишга буюрди. Идорамизни ўраб олган кунлари Каримов мени бу ердан олиб, ўз идорасига қайтармоқчи бўлди, аммо бормадим…\nКейин Каримовнинг “ўнг қўли” бўлган Зелемхон Ҳайдаровга бу гапни эслатганимда:\n-Агар шу одамни жавоб берганда иши ёпилиб кетган бўларди. Ислом акамнинг жуда жаҳллари чиқди ва “Қўқоновни қамоқда чиритаман”, деб айтдилар. Ҳали ҳам бир гаплашинг, шу одамга жавоб берсин,-деди.\nСамандар акага бу гапни айтдим. Аввал ранжиди. Чунки хабари йўқ экан. Сартарош уйига телефон қилган одамлар ҳақида ва таклиф борасида унга ҳеч нарса демасдан рад жавоби қилган экан.\nКейин бирдан Самандар аканинг юзи ёришди ва:\n-Оддий одам бўлса ҳам жуда мард экан,-деди сартарош ҳақида.\nУнинг ишхонасида асосан ёшлар ишлар ва кўпчилиги мачитга қатнар, намозхон йигитлар экан.\n-Бир куни шуни ҳам сизга айб қилишлари мумкин, у диндорлар ташкилоти қуриб олган дейишлари мумкин,-дедим унга.\n-Сиз айтган каби бизнинг идоранинг номи ўғрихона бўлиб танилган, бу ерда ишлаган ҳамма ўғрилик қилади, деб ўйлашади. Шундай ҳам бўлган. Аммо мен болаларга бирортанг ҳам халқ мулкига кўз тикмайсан, деганман, бунинг устига улар намозхон бўлишгани учун Худодан қўрқишади ва юлғичлик қилишмайди. Аммо улардан радикал диндорлар чиқмайди,-деди,- улар ақли-ҳуши жойида, паст баландни тушунадиган йигитлар.\n-Агар юлғичлик бўлмаса одамларга бу қадар кўп маошни қаердан бераяпсиз? Бунча шароитлар қаердан?-деб сўрадим.\n-Балки ҳали ҳам кимлардир юлғичлик қилар? Лекин на биз ва на ҳукумат ҳали ушлаган эмас. Шароитга келсак, ҳали, бу ҳеч нарса эмас, мен Вазирлар маҳкамасига хат ёзиб жамоа учун ер ажратилишини сўраганман ва бу ерда ишлаганларнинг ҳаммасига биттадан данғиллама уй қурдираман,-деди у.\n-Мен ҳам жамоа билан бирга яшайман. Қолаверса нега қурмаслигим керак?\n-Лекин бу қадар пул осмондан тушадими?\n-Агар йўлини билсангиз осмондан тушади. Мен бугунга қадар халқимнинг бир тийинига хиёнат қилганим йўқ. Россия билан бошқа давлатлар орасида нефт маҳсулотлари олди-сотдисида воситачилик қиламиз. Россияга харидорлар топиб бераман, харидорга эса арзон маҳсулот ва келишувнинг 10 фойизи бизнинг идорага келиб тушади, бу эса жуда катта пул.\n-Ҳукуматдагилар биладиларми буни?\n-Бизнинг ҳукуматдагилар ҳеч нарсани билмайдилар ва билишни ҳам истамайдилар. Бир куни Бош вазирнинг ўринбосари телефон қилиб, Чинозда, катта йўл устидаги “бензоколонка”да унинг йигитларига яхши бензин беришмаганини айтиб, шикоят қилди. Мен унга бизнинг “бензоколлонкамиз” йўқ, у бошқа идорага қарайди десам ҳам ишонмади. Булар ҳатто ўзлари раҳбар бўлган соҳаларнинг тузилишини ҳам билмайдилар,-деди.\nЎша кунлари ҳукумат бензин нархларини ошириб юборди. Самандар Қўқонов сессияда микрофон ёнига бормас эди, ўрнидан туриб гапирарди ва овози ўткир бўлгани боис ҳайъатдагилар бемалол уни эшитардилар. Ўшанда у:\n-Ислом, ака, бензинни бунча қиммат қилишнинг нима кераги бор? Менга имкон беринг, бир ҳафтада ҳаммаёқни бензинга тўлдираман, ҳукумат ҳам фойда қилади, халқ ҳам,-деди.\nКаримов эса жилмайиб:\n-Мустафоевдан сўраймиз,-дея киноя қилди ва бундан жаҳли чиққан Самандар Қўқонов қўл силтаб, ташқарига чиқиб кетди…\nБир куни унинг идорасидаги касаба иттифоқи раиси телефон қилди:\n-Биз Эрк партиясининг бўлимини ташкил қилаяпмиз, келишингиз мумкинми?-деди.\nМуҳаммад Солиҳ билан бирга бордик. Самандар Қўқонов йиғилишда қатнашмади. Кейин у бунинг сабабини:\n-Яна мен қатнашганим учунгина одамлар режимга қарши бўлган гапларга қўшилишди, дейишлари мумкин деди у.\nУнинг идорасидан 500 киши Эрк партиясига аъзо бўлишини Ислом Каримов ўзига қарши яна бир ҳужум деб қабул қилди.\nОлдин ҳам Каримов уни ўзига қарши чиқаётган исёнчи деб билар эди.\n-Агар у “йўқ” деса бирор киши ҳам ўзича бир иш қилмайди,-деганди Каримов, 7-сессиядан кейин у ҳақда гаплашар эканмиз.\n-У тадбиркор ва ишбилармон одам, кўзи тўқ, халқнинг ҳақига хиёнат қилишни ёмон кўради, топганини ишчилари билан баҳам кўради, одамлар ҳақида ғамхўрлик қилади, нега ундан фойдаланмайсиз,-дедим Каримовга.\n-Бундай одамлар жамият учун жуда таҳликали,-деди у,-улар етмиш йил заҳмат билан қурилганини бир кунда бузишни истайдилар. Аҳмоқ оломон шундайларга эргашиб кетаверади. Халқнинг “Янгини қурмасдан эскини бузма” деган мақоласига (мақолига демоқчи-ЖМ) қарши булар. Бунақа одамларнинг ўрни қамоқда!\n-Лекин эскини бузмасак янгини қаерга қурамиз, қолаверса, агар бузсак қуришга мажбур бўламиз, бузмасак бошпана борку, деб юраверамиз.\n-Бу ҳам ўшанинг гапими? Сизга ҳам таъсир қилиб бўлибди-ку?-дея кесатти Каримов.\n-Таъсир қилиб-қилмаганини билмайман, лекин бугун ана шундай янги қарашдаги ишбилармонлардан қўрқмаслигимиз керак,-дедим.-Қўлламасангиз ҳам уни ўз ҳолига қўйишингиз керак! Халқ унга ишонмоқда, жамоаси ишонмоқда, биз нега ишонмаслигимиз керак. У қураётган уйни кечаси ёқиб кетишгани ҳақида прокуратура бирор иш қўзғатган эмас, лекин акасининг қўйлари бор, дея унинг устидан иш очилгани кулгили эмасми?\n-Нима қилади бўлмаса бензинга хўжайинлик қилиб. Мафиянинг болалари борган экан, 93-бензин керак деб, бермабди, мафия билан ўйнашиб бўладими? Нима у Худо бўлдими? Шундан кейин ёқиб юборишади-да,-деди Каримов ва бирдан жим бўлиб қолди. У айтиши керак бўлмаган гапни айтиб қўйган эди.\n-Уйига ўт қўйилганда жиноят содир этилиб, прокуратура иш қўзғатмаган бўлса ва иккинчи ҳолатда жиноят бўлмаган ҳолда унинг устидан иш очилган бўлса, бу масалани сессияга олиб чиқиш керак экан,-дедим тилимни тия олмай.\n-Ука, пўписа қилманг, ўшанинг ишини ёпиш керакми, ана Мустафоевга айтинг, ишни тўхтатсин,-деди Каримов суҳбатимизга нуқта қўйиб.\nАммо Бўритош Мустафоевга “Тўхтатма!” деб айтибди. Кейин билсам, Мустафоев Самандар акадан бир миллион доллар сўрабди ва буни Каримовга бериши кераклигини айтибди. Самандар ака Каримовни ҳам, Мустафоевни ҳам ҳақорат қилиб юборганини оқизмай-томизмай етказишгани боис қўзғатилган иш яна давом эттирилган экан.\nБиз Мустафоевнинг талабномасини баҳона қилиб, бутун гапни сессияда очишга қарор қилганимизни кимдир Каримовга сотгандан кейин сессия арафасида Мустафоев талабномасини орқага олди ва ишни ёпди.\nАммо орадан икки йил ўтиб, Каримов Олий Мажлисдаги мухолифатни бартараф қилгач, Қўқонов устидан яна иш очган. Бу пайтда Туркияда эдим. Эшитишимча унинг уй-жойлари, бойликлари ҳақида махсус филм қилдиришган ва унинг номини ёмон олтиққа чиқаришган. Илгари фелеътон ёздиришган бўлишса бу сафар филм.\nСамандар ака ошқозони касал одам. Доим парҳезда юрарди. Уни Каримов 22 йилга қамаб юборди.\nУнинг “жамиятимиз”га ёт бўлган бир одати бор, у ҳам бўлса чўрткесарлиги. Яъни каминага ўхшаб ўхшаб кўнглидагини қўрқмай очиқ айтиб юборарди.\nЕттинчи сессия танаффусида депутатлар Каримовни ўраб олишганда у:\n-Тақсир сиз ўзбек халқининг ажалисиз,-деганди Каримовга. Бу жуда оғир гап. Айниқса Каримов кабилар бундай гапни асло кўтара олмайди.\nДарҳақиқат, кин ва гина сақлайдиган Каримов бу гапни ҳалига қадар унута олмагани аниқ. У ҳалигача Самандар Қўқоновдан қўрқади. Халқ унга эргашиб кетишидан, каримовлар қурган эски, нураган бинони бузишидан қўрқади.\nБир куни ишга кетаёганимда номерсиз машина билан уриб кетмоқчи бўлишди, тасодифан қутулиб қолдим, аммо ишга қадар орқадан қувиб боришди. Бу ҳақда ҳукуматдагиларга ҳам хабар бердик. Эътибор қилишмади. Эртасига бу ҳақда “Известия” газетасининг биринчи саҳифасида хабар чиқди. Кейин билсам, Самандар ака газетани олиб, Бош прокурор Бўритош Мустафоевнинг ёнига бориб, бу масалада иш қўзғатишни талаб қилибди.\n-Ҳар бир кўча ҳаракатига иш очамизми энди,-дебди Мустафоев.\n-Аблаҳ одам экансиз, халқ депутатига, Олий мажлис қўмитаси раисининг ўринбосарига, ЭРК партияси котибига суиқасд бўладию сиз оддий кўча ҳаракати дейсиз-а,-дея газетани унинг юзига улоқтириб кетибди.\nБўритош Мустафоев бўлган воқеани сўзма-сўз ёзиб, Олий мажлисдан Самандар Қўқоновга чора кўришни талаб қилганди.\n-Қатағон кундан-кунга ошиб бораётган бир пайтда ўзингизни оловга уриб нима қиласиз?-десам.\n-Самандарман, ўзимни оловга уришим керак!-деганди.-Лекин шу билан менинг устимдан йўқ жойга иш қўзғаган Мустафоевнинг ўзига ўзининг неча пуллигини исбот этдим.\nИсмнинг ҳам аҳамияти катта дейишади. Баъзан исм ҳам инсоннинг ҳаёти ҳақида бир қиссадир. Халқимизнинг ривоятларида, эртакларида Самандар деган бир баҳайбат жонивор олов ичида туғилиб, олов ичида яшагани ҳикоя қилинади.\nҚарангки, Самандар Қўқонов ҳам оловли бир даврда туғилиб, умри олов ичида қолди.\nБу оловнинг гўлахиси эса Ислом Каримов бўлди.\nFiled under: ИАК | Tagged: Islom Karimov, Jahongir Mamatov, Samandar Qo'qonov |\nД, on August 2, 2013 at 11:30 pm said:\nД, on August 2, 2013 at 11:33 pm said:\nKitob ushun rahmat\nДилмурод водийдан., on August 3, 2013 at 7:58 am said:\nАсалому алайкум Жахонгир ака. Ёзган китобларингиз учун рахмат. Сиз каби инсонлар бор экан, Узбекистон келажагидан умид килса булади. Менинг бир таклифим бор, барча ёзган китобларингиз асосида. Мустакил Узбекистон тарихи деб номланган, усиб келаёткан ёш авлод учун хакикий тарихни акс этган, сунги 24-25йилик реал вокейликни йилма йил баён килгувчи китоб шаклига келтирилган бир китоб ёзсангиз, ватанимизни маддохлар томонидан битилган сохта тарихга алтернатив китоб булар эди. Борлигингиз учун рахмат, сизга тан сихатлик, узок умр тилайман.\nLeave a Reply to Дилмурод водийдан. Cancel reply


НАТОнинг “боши” Украина бўйича ваъда берди | Qalampir.uz\nНАТОнинг “боши” Украина бўйича ваъда берди\nОлам\t05 Ноябрь 2019 11:20 2176\nУкраина НАТОга аъзо бўлади, деди Шимолий атлантика альянси бош котиби Йенс Столтенберг “1+1” телеканалига берган интервьюсида.\n“Барча иттифоқчилар Украина НАТО аъзоси бўлишига рози бўлди. Черногория атиги икки йил аввал НАТОга қўшилди, Шимолий Македония бир неча ойдан кейин альянсга аъзо бўлади. Биз Берлин девори қулагандан кейин биз буни кўрдик. Польша, Болтиқ бўйи давлатлари – улар НАТОга қўшилишини ҳеч ким ўйлаб ҳам кўрмаганди”, деди Столтенберг.\nУ расмий Киевга НАТОга қўшилиши учун ислоҳотларни чуқурлаштириш ва ижтимоий соҳани модернизация қилишда ёрдам беришга ваъда берди.\nУкраина Россия ва Европа орасида айирувчи ҳудуд сифатида қолдирилиши ҳақида Столтенберг “мамлакат альянснинг 40 нафар шерикларидан бири”, деб жавоб қайтарди.\n“Баъзи мамлакатлар учун шериклик тўлақонлик аъзолик учун илк қадам. Аммо барча мамлакатлар учун шериклик бу НАТО доимий алоқалар дегани”, деб фикр билдирди Столтенберг.\nУнинг сўзларига кўра, Украина тўлақонли аъзо бўлиши учун ташкилот бу мамлакат билан нималар қила олишини ўйлаб кўриш керак бўлади.\nОктябрь охирида Столтенберг Украина Олий Радасидаги нутқида НАТОга аъзолик учун қийин ва талаб қилинадиган баъзи ислоҳотларни амалга ошириш кераклигини, шунга қарамай альянс эшиклари Украина учун доим очиқлигини таъкидлади.\nНАТО аъзолари сони 30 тага етди “Македония Республикаси” – энди йўқ НАТО Россиянинг “бурни остида” йирик ҳарбий машғулотларни бошлаб юборди Путин НАТО мамлакатларига мактуб йўллади Украина Қрим яқинида тактик машғулотлар ўтказади Трамп АҚШ Россияни “тийиб” тургани учун кам тўлашаётганидан нолиди\n22 Январь 12:20 18114


Ўрмон ёнғинлари туфайли юзлаб одамлар эвакуация қилинди\nИталияда юз берган ўрмон ёнғинлари юзлаб одамлар эвакуация қилинди.\nШам заводи ёниб кетди\nФинляндиянинг Сало шаҳрида жойлашган шам заводи ёниб кетди. Ёнғин туфайли шаҳар аҳолиси хавфсиз жойларга кўчирилиши ҳақида эълон қилинди, деб хабар берди Yle давлат телеканали.\nКуни кеча Ақтўбе вилоят судида 52 нафар ўзбекистонликнинг умрига зомин бўлган автобусдаги ёнғин бўйича очилган жиноий ишни кўриб чиқишга киришди.\nБугун Чирчиқдаги саноат корхоналаридан бирида Ўзбекистон ҳуқуқ-тартибот идораларининг аксилтеррор ўқув машғулотлари бўлиб ўтади.\nЎзбекистон Республикаси Вазирлар Маҳкамасида Ўзбекистон Республикаси Бош вазири А.Арипов раҳбарлигида 2018 йил август ойида мамлакатимизнинг барча ҳудудларида ободонлаштириш ва тозалик ойлиги, 18-19 август кунлари умумхалқ хайрия ҳашарини ташкил этиш ва Қурбон ҳайитини нишонлашга тайёргарлик кўриш, уни муносиб ўтказиш масалаларига бағишланган...\nҚозоғистонда 52 нафар ўзбекистонликнинг ўлимига оид суд иши ортга сурилди\nҚозоғистоннинг Оқтўбе вилоятидаги трассада автобусда рўй берган ёнғин оқибатида 52 кишининг ўлимига сабаб бўлган фожиа бўйича суд муҳокамаси адвокатларнинг ушбу ишни Оқтўбе шаҳридаги судда кўриб чиқишга ўтказишга яна бир бор уринишлари туфайли ортга сурилди.\nҚарийб 700 нафар қутқарувчи яйловлардаги ёнғинни ўчиришга ҳаракат қилмоқда\nҚайд этилишича, Қирғизистоннинг Талас вилоятидаги Алмалуу яйловидаги “тилсиз ёв” Қозоғистон чегарасига ҳам ўтди. Қирғизистон томонидан 500 киши, Қозоғистон томонидан 150 нафарга яқин киши ёнғинга қарши курашмоқда. Қозоғистон фавқулодда вазиятлар қўмитаси ушбу муаммони ҳал этиш учун вертолёт ҳам жалб қилган.\nЁнғин бомба ёрдамида ўчирилди\nЧимёнда «КамАЗ» сойга тушиб кетиши натижасида ҳайдовчи ҳалок бўлди\n25 июль куни Тошкент вилоятининг Бўстонлиқ туманида мудҳиш ЙТҲ содир бўлди.\nАқтўбе фожиаси янги тафсилотлари маълум бўлди: ёнғин келиб чиқишига жанжал сабаб бўлган\nУшбу кунларда Ақтобе вилоятида ўтган йили содир бўлган фожиа юзасидан суд мажлислари бўлиб ўтмоқда.\nShowing 161-179 of 245 items.


Шавкат Мирзиёев Остонага ташрифни тарихий деб атади\n12:25 / 23.03.2017\nШавкат Мирзиёев ўзаро учрашув чоғида Нурсултон Назарбоевни Ўзбекистонга таклиф қилди. Бу ҳақда Tengrinews.kz хабарида айтилган.\n«Сиз, Нурсултон Абишевич, ўтган йилнинг сентябрь ойида Самарқандга ташриф буюриб, Қозоғистон Ўзбекистон билан ҳар доим бирга бўлиши ҳақида айтгандингиз. Яхши вақтда бирга хурсанд бўламиз, мушкул дамларда биргаликда қайғурамиз. Бу сўзлар бизни яқинлаштирди. Сизнинг сўзларингиз орқали бутун ўзбек халқи ҳақиқий дўстнинг елкасини туйди. Сиз Ҳайит куни Ўзбекистон Республикаси биринчи президенти, дўстингиз Ислом Каримов хотирасига ҳурмат бажо келтириш мақсадида атайлаб келдингиз. Ўшандан бошлаб бизда умуман ўзгача ўзаро муносабатлар бошланди. Сизнинг сўзларингиз, ташрифингиз ва бизнинг дўстона муносабатларимиз, ҳозир ўзингиз айтганингиздек, беш ой давомида ҳаммаси биз билан худди биринчи бора рўй бераётгандек», деган Мирзиёев тор доирасидаги учрашув вақтида.\nУнинг таъкидлашича, ўзбекистонлик 250 нафар атрофидаги тадбиркор Остонадаги қўшма форумда иштирок этади.\n«Бу сиз биринчи президент Ислом Абдуғаниевич билан ташкил этган асосни яратмоқда. Бу кўприк ва бу асос мустаҳкамланади. Биз ҳар доим Қозоғистонни энг яқин, ишончли қўшни сифатида кўрамиз. Бу бизнинг энг биринчи ташрифларимиздан бири экани, бугун Остонада эканлигимиз, кўп нарсадан далолат беради. Албатта, кеча музокараларни бошладик ва бугун ўзаро муносабатлар истиқболлари ҳақида суҳбатлашамиз. Илк бора бизнинг делегациямиз сафида парламент раҳбарлари, мудофаа вазирлиги раҳбарияти бор, бундай маҳкамалар билан шундай қалин ҳамкорлик ҳеч қачон бўлмаган», - дея қўшимча қилиб ўтди Мирзиёев.\nНазарбоев Мирзиёевга: Биз сизга суянамиз\nЎзбекистон президенти Қозоғистонга ушбу ташрифни тарихий деб ҳисоблайди.\n«Ўтган йили рўй берган нарса – дунёдаги тарихий воқеадир. Қозоғистоннинг БМТ Хавфсизлик Кенгашига сайланиши у ерда Марказий Осиёнинг барча манфаатлари сизнинг бошчилигингизда албатта бўлишидан далолат беради. Бу Марказий Осиёдаги хавфсизликка оид барча масалаларни тартибга солади. Ишончим комилки, БМТда доимий бўлмаган аъзоликнинг 2 йиллик муддати давомида Афғонистон бўйича чоралар қабул қилинади. Бу сизнинг саъй-ҳаракатингиз, сизнинг ташаббусларингиз бўлади. Ўзбекистон буни ҳам доим қўллаб-қувватлайди», - дея таъкидлаб ўтди Шавкат Мирзиёев.\nШунингдек Мирзиёев Нурсултон Назарбоевни Ўзбекистонга ўзи учун қулай вақтда ташриф буюришга таклиф қилди. «Биз келишувга эришдик, кўпроқ учраша бошлаймиз. Сизни Ўзбекистонда кутиб олишдан жуда хурсанд бўламан», - дея таъкидлаб ўтди Ўзбекистон раҳбари.\nОстонадаги бизнес-форумда 1 млрд долларлик шартномалар имзоланади\nОстона Шавкат Мирзиёев


— Кейинги йилларда ҳудудимизда қурилган ҳовли-жойлар, янги кўчалар намунавий лойиҳадаги тураржойларга туташиб кетди, — дейди меҳнат фахрийси Мусурмонжон Солиев. — Набираларимиз учун янги мактаб барпо этилиши эса яна бир замонавий қулайлик бўлди.\nМуассаса биноси деворлари шовқин ўтказмайдиган ва ҳароратни мўътадил сақлаш хусусиятига эга махсус қурилиш ашёсидан тикланган. Кимё, биология, физика лабораториялари ҳамда фан кабинетларидан ташқари, кўркам спорт зали ҳам мавжуд.\nЖорий йилда Сирдарё вилоятидаги 297 та умумий ўрта таълим мактабининг 12 тасида таъмирлаш ишлари амалга оширилди. Айни чоғда 22 та мактаб филиали биноларини янгилаш режалаштирилган. Уларнинг 16 тасини Ўзбекистон Республикасининг Конституцияси куни арафасида фойдаланишга топшириш мўлжалланаяпти.\nМазкур рукндаги бошқа мақолалар: « ОТМларда сиртқи ҳамда кечки бўлимлар очилди\tҚатағон қурбонлари хотираси виртуал музейи ташкил этилади »


Бу йил Англия премьерлигасида кимлар тўп суради? - BBC News O'zbek\nЛақаби: “Тўпчи аскарлар” (Тhe Gunners)\nМакони: “Emirates” стадиони Сиғими: 60,000 Ўтган мавсумдаги натижаси: Тўртинчи ўрин Бошқарувчиси : Арсен Венгер (Arsene Wenger ), 1996 йил сентябр ойидан буён жамоага мураббийлик қилиб келади.\nЛақаби: “Ёмон болалар” (The Villans) Макони: Villa Park стадиони Сиғими: 42,593 Ўтган мавсумдаги натижаси: Олтинчи ўрин Бошқарувчиси: Вақтинчалик мураббийси Кевин МакДональд. Мартин О'Нейлнинг кутилмаган истеъфоси ортидан август ойидан буён жамоага мураббийлик қилиб келади.\nЛақаби: "Мовийлар" (The Blues) Макони: St.Andrew's стадиони Сиғими: 30.034 Ўтган мавсумдаги натижаси: Биринчи лига беллашувларини иккинчи ўрин билан якунлаб, премьерлигага чиқишга муваффақ бўлган Бошқарувчиси: Алекс Миклеш. 2007 йилдан буён жамоага мураббийлик қилиб келади.\nМакони: Blackpool стадиони\nЎтган мавсумдаги натижаси: Биринчи лига беллашувларини 6-ўрин билан якунлаб, плай-офф учрашуви натижасида премьерлигага чиққан\nБошқарувчиси: Иен Ҳолловай, 2009 йилнинг май ойидан бошлаб клубга мураббийлик қилиб келади\nЛақаби: Rovers Макони: “Эдвуд парк” стадиони Сиғими:С 31,367 Ўтган мавсумдаги натижаси: Ўн бешинчи ўрин Бошқарувчиси: Сэм Аллердайс, 2008 йил декабр ойидан буён жамоага мураббийлик қилиб келади.\nЛақаби: Trotters Макони: “Рибок” стадиони Сиғими: 27,879 Ўтган мавсумдаги натижаси: Ўн учинчи ўрин Бошқарувчиси: Оуэн Койл, 2010 йил январ ойидан буён жамоага мураббийлик қилиб келади.\nЛақаби: “Мовийлар” ( Blues) Макон: “Стэмфорд-бриж” (Stamford Bridge) стадиони Сиғими: 42,449 Ўтган мавсумдаги натижаси: Учинчи ўрин Бошқарувчиси: Карло Анчелотти, 2009 йил июн ойидан бошлаб жамоага мураббийлик қилмоқда.\nЛақаби: "Ириска" (Toffees) Макони: “Гудисон парк” (Goodison Park) Сиғими: 40,170 Ўтган мавсумдаги натижаси: Бешинчи ўрин Бошқарувчиси: Дэвид Мойес. У 2002 йилдан бошлаб жамоага мураббийлик қилиб келади.\nЛақаби: "Коттежликлар" Макони: “Крэвен Коттеж” (Graven Cottage) стадиони Сиғими: 26,000 Ўтган мавсумдаги натижаси: Еттинчи ўрин Бошқарувчиси: Марк Хьюз, 2010 йилнинг июл ойидан бошлаб жамоага мураббийлик қилиб келади.\nЛақаби: "Қизиллар" (Reds) Макони: “Энфилд” (Anfield ) стадиони Сиғими: 45,362 Ўтган мавсумдаги натижаси:Иккинчи ўрин Бошқарувчиси: Рой Ходжсон, 2010 йилнинг июл ойидан бошлаб жамоага мураббийлик қилиб келади.\nЛақаби: “Мовийлар” (Blues) Макони: Манчестер шаҳри стадиони Сиғими: 48,000 Ўтган мавсумдаги натижаси: Ўнинчи ўрин Бошқарувчиси: Роберто Манчини. 2009 йил сўнггидан бошлаб жамоага мураббийлик қилиб келади.\nЛақаби: “Қизил Иблислар” (Red Devils) Макони: Олд Траффорд (Old Trafford ) стадиони Сиғими: 76,000 Ўтган мавсумдаги натижаси: Чемпион Бошқарувчиси: Сэр Алекс Фергюссон. 1986 йил ноябр ойидан бошлаб жамоага мураббийлик қилиб келади.\nЛақаби: "Зағизғонлар" Макони: St James Park стадиони Сиғими: 52,387 Ўтган мавсумдаги натижаси: Биринчи лига чемпиони Бошқарувчиси: Крис Хьютон, 2008 йилдан бошлаб клубга мураббийлик қилиб келади\nЛақаби: “Кулоллар” (Potters) Макони: Britannia Stadium стадиони Сиғими: 28,384 Ўтган мавсумдаги натижаси: Ўн иккинчи ўрин Бошқарувчиси: Тони Пьюлис. 2006 йил июн ойидан бошлаб жамоага мураббийлик қилиб келади.\nЛақаби: “Қора мушуклар” (Black Cats) Макони: “Нур стадиони” (Stadium of Light) Сиғими: 48,300 Ўтган мавсумдаги натижаси: Ўн олтинчи ўрин Бошқарувчиси: Стив Брус, 2009 йилнинг июн ойидан бошлаб жамоага мураббийлик қилиб келади.\nЛақаби: “Ниқталар" (Spurs) Макони: Уайт Ҳарт Лейн (White Hart Lane) стадиони Сиғими: 36,236 Ўтган мавсумдаги натижаси: Саккизинчи ўрин Бошқарувчиси: Ҳарри Реднап, 2008 йилнинг октябр ойидан бошлаб жамоага мураббийлик қилиб келади.\nМакони: West Bromwich стадиони\nЎтган мавсумдаги натижаси: Биринчи лигада 2-ўринни қўлга киритган\nБошқарувчиси: Роберто Ди Маттео, 2009 йилнинг июн ойидан бошлаб клубга мураббийлик қилиб келади\nВЕСТ ҲАМ ЮНАЙТЕД\nЛақаби: "Болғалар" (Hammers) Ground: Аптон Парк (Upton Park) Сиғими: 35,056 Ўтган мавсумдаги натижаси: Тўққизинчи ўрин Бошқарувчиси: Аврам Грант, 2010 йилнинг январ ойидан бошлаб жамоага мураббийлик қилиб келади.\nЛақаби: "Латикс" (Latics) Макони: JJB Stadium стадиони Сиғими: 25,000 Ўтган мавсумдаги натижаси: Ўн биринчи ўрин Бошқарувчиси: Роберто Мартинез, жамоага 2009 йилдан бошлаб мураббийлик қилиб келади.\nЛақаби: "Бўрилар" (Wolves) Макони: Molineux Stadium стадиони Сиғими: 28.576 Ўтган мавсумдаги натижаси: Биринчи лига чемпионлигини қўлга киритиб, премьерлигага чиқишга муваффақ бўлган. Бошқарувчиси: Мик МакКарти. Жамоага 2006нинг ёзидан бошлаб мураббийлик қилиб келади.


05:00 / 02.03.2017 1933 pdf Ўқиш режими + -\nИнсоннинг ҳаёти турфа хил воқеалардан иборат бўлади. Баъзан яхши ҳодисалар ила хурсанд бўламиз. Баъзида эса мусибатлардан дилимиз вайрон бўлади. Гоҳо душманлар иғвосидан бошимиз хам бўлиб, дунёга сиғмай қоламиз. Гоҳида эса дўстлар вафоси ила дунё нурафшон бўлади.\n«...Шоядки, ёқтирмаган нарсангиз сиз учун яхши бўлса. Ва шоядки, ёқтирган нарсангиз сиз учун ёмон бўлса. Аллоҳ биладир, сиз билмассиз» (Бақара сураси, 216-оят).\nБир мусибатга дучор бўлиш сабабли мутлақ умидсизликка тушиб, ҳамма нарсага бепарво бўлиб қолиш, атрофдагилардан кўнгил қолиши – шайтоний васвасага бўйсуниб қолиш бўлади. Ваҳоланки, кўпинча бу мусибатлар яхшиликлар эшигини очиб юборганига гувоҳи бўламиз.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: “Мусулмонга қай бир мусибат етса ҳам, у чарчашми, беморликми, ташвишми, хафачиликми, озорми, ғам-ташвишми, ҳаттоки тикан санчилишми етадиган бўлса, албатта, Аллоҳ улар ила унинг хатоларини каффорат қилади”, дедилар» (Имом Бухорий ва Имом Муслим ривояти).\nБу қандайин улуғ ҳикматки, чарчаш, беморлик, ташвишлар кабилар ва ҳаттоки кичкинагина тикан санчилиши сабабли ҳам гуноҳлар ўчирилса!\nБизга аслида ёмонлик бўлиб кўринган нарсада буюк ҳикматлар бор! Ишонаверинг.\nИмом Раббоний қуддиса сирруҳ айтади:\n“Ҳакийми мутлақ Зотнинг ҳар бир феъли ҳикаматдан холи бўлмайди. Шоядки сизга бўлаётган воқеаларда яхшиликлар бўлса. Биронта ҳам ишни беҳикмат дея ўйламанг”.\nБанда ҳикматларга тўла дунёда яшайди. Фақат буни фаҳмлаш лозим.\nАҳли илм дўстларимиздан бири ҳикоя қилади:\n“Бир жойда дўстларимиз учрашуви бор эди. Энди йўлга чиқмоқчи бўлганимда, машинам ўт олмай қолди. Роса уннаб ҳам юргиза олмадим. Айбини топишнинг хечам иложи бўлмади. Энди кеч қолганим аниқ бўлгач, бориб уста олиб келдим. Уста машинани ҳамма ёғини кўргач, “Домла, Худо асрабди. Агар юрганида портлаш хавфи бор экан. Газ ҳидини сезмаябсизми?" деб қолди. Газ баллоннинг бир жойидан газ чиқаётган экан..."\nАЛЛОҲНИНГ ИШИ ҲИКМАТДАН ХОЛИ ЭМАС\nБаъзида касалликлар сабаб ранжиб қоламиз. Яқинларимиз бетоб бўлиб қолса, ҳаловатимиз йўқолади. Аслида эса Роббимиз жалла ва ъалани бетоблик сабабли кўп зикр қиламиз: “Аллоҳ таоло Роббим! Ўзинг отамга, онамга, акамга, укамга, синглимга, фарзандларимга шифои комил бергин!” дея муножотлар қиламиз. Садақалар қиламиз. Нафл намозлар ўқиймиз. Тузалса, шукр намози ўқиймиз. Биргина бетоблик сабабли гуноҳларимиз кечирилиб, даражотларимиз кўтарилади.\nАллоҳ таоло Роббимиз биз бандаи ожизларга ўта меҳрибондир. Агар ўзимизнинг бир кунимиздаги ҳолатларимизни эътибор ила ўргансак, қанчалар ночорлигимизни, Роббимиз эса бизга қанчалар лутф қилаётганини тушуниб етамиз.\nИмом Раббоний қуддиса сирруҳ:\n“Агар аҳлиянгиз ва фарзандларингиз сизни ранжитаётган бўлса, жазолашга шошилманг. Кечиримли бўлинг. Шунча гуноҳлар қилсак-да, Ҳақ азза ва жалла бизларни жазоламаётгани, бизларга тавба қилиш имкониятини бераётганидан ибрат олинг, бундан ўрнак олинг”, деб айтган.\nБиз аҳли оиламиз ранжларидан ҳам ҳикмат олсак бўлади. Демак, ўзимиз шариатда мустаҳкам эмасмизки, улар бизга ранж етказишмоқда.\nМУСИБАТЛАРДА БУЮК ҲИКМАТ БОР\n«Бас, албатта, қийинчилик билан бирга осончилик ҳам бордир. Албатта, қийинчилик билан бирга осончилик ҳам бордир» (Шарҳ сураси, 5-6-оятлар).\nИбн Аббос розияллоҳу анҳу айтади: «Аллоҳ таоло: “Бир қийинчиликни икки осончилик ўртасида қилиб яратдим. Ҳеч қачон қийинчилик енгилчиликка ғолиб бўлолмайди”, дейди».\nАллоҳ таолонинг буюк ҳикмати шуки, албатта қийинчиликлар сабабли ундан-да кўпроқ яхшиликларга эришилади.\nИбн Масъуд розияллоҳу анҳу: “Агар қийинчилик бир тешик ичида бўлса ҳам, енгилчилик у тешикка кириб бориб, уни у ердан чиқариб юборар эди”, деган.\nАлбатта, бандага етадиган мусибатлар ҳам ҳикматдан холи бўлмайди. Мусибат етганда дод-вой солиш, ёқа йиртиш каби номашруъ феъллардан сақланиш қандай ҳам яхшидир.\nМусибатларнинг ичига аслида, яхшиликлар яширинган бўлади. Бу тақводор инсонлар учун хосдир.\n«Ким Аллоҳга тақво қилса, У зот унинг йўлини очиб қўюр» (Талоқ сураси, 2-оят).\n«Ким Аллоҳга тақво қилса, У Зот унинг ишида осонлик қилиб берадир» (Талоқ сураси 4-оят).\nМУСИБАТ ЧОҒИДА КИМДАН ЎРНАК ОЛИНАДИ?\nМусо алайҳиссалом онасининг фарзандини денгизга отганини кўрган инсон, буни зулм деб ўйлайди. Бу воқеани яхшилаб ўрганганидан сўнг эса бу у зот учун нақадар ҳам улуғ ҳолат бўлганини билиб олади. Денгизга отилган чақалоқ қаёқда-ю, Пайғамбар Мусо алайҳиссалом қаёқда! Денгизга отиш ила шундайин улуғ ҳикмат ирода қилинган эдики, унинг охири Расуллик ва ғолиблик ила тугади.\nСизни ҳам мусибатлар денгизига отишса, асло парво қилманг, буюк ҳикмат эгаси бўлмиш Зотнинг ҳикматсиз иши йўқ. Мусибатларнинг охири катта ютуқларнинг дебочаси бўлиши мумкин.\nЮсуф алайҳиссалом қиссасига назар солинг! Зиндонга солиниши қандайин мусибат бўлиб, оталари Яъқуб алайҳиссалом эса бу ҳолатдан кўзлари ожиз бўлиб қолган эди. Аммо бу – илоҳий ҳикмат ила бўлган иш эдики, бунинг охирида буюк ҳикмат зоҳир бўлди. У зот подшоҳлик эгаси бўлди. Оталари эса икки дарддан: бетоблик ва фарзанд доғидан қутилди.\nДарҳақиқат, Аллоҳ таолонинг ҳар бир ирода қилган ишида ҳикмат бор.\nХизр алайҳиссаломнинг Аллоҳ амри ила қатл қилган ғулом воқеасини ўйлаб кўринг!\n«Бас, Роббилари уларга унинг бадалига ундан кўра яхшироғини, аҳли солиҳроқ ва меҳрибонроғини беришни ирода қилди» (Каҳф сураси, 81-оят).\nҲар бир ишда биз билмаган улуғ ҳикматлар бўлади. Сабр ила кутилса, ҳикматлари зоҳир бўлаверади.\nБаъзиларнинг ўғил фарзанди, кимнингдир қиз фарзанди бўлмаслиги, яна бошқасининг умуман фарзанди бўлмаслиги мумкин. Бу ҳолатлардан кўнгил сиқилиб, хафа бўлмасдан, дуо ила фарзанди солиҳ сўрашлик лозим.\nФарзанд сабабли туғёнга кетишлиги, уларнинг ўзи эса ота-онасининг қотили бўлиши ҳам мумкинлиги эсимиздан чиқмасин.\nУмму Салама розияллоҳу анҳонинг эри Абу Салама вафотини эсга олинг!\nУмму Салама розияллоҳу анҳодан ривоят қилинади: “Набий соллаллоҳу алайҳи васалламнинг: “Қайси бир бандага мусибат етганда “Инна лиллаҳи ва инна илайҳи рожиъун”, деса ва сўнгра “Аллаҳумма ажирний фий мусийбатий вахлуф ли хойрон минҳа”, (Эй Аллоҳ! Менга мусибатимда ажр бергин ва унинг ўрнига яхшироғини ҳам бергин) деса, албатта, Аллоҳ унга ажр беради ва унга бунинг ўрнига яхшироғини ҳам беради», деганларини эшитдим. Абу Салама вафот этганида, Расулуллоҳ соллаллоҳу алайҳи васаллам менга амр қилганидек айтдим. Аллоҳ менга унинг ўрнига ундан яхши зотни – Расулуллоҳни берди» (Имом Муслим ривояти).\nМана эътибор қилсак, ҳатто оила аъзоларининг вафотида ҳам ҳикмат бор экан.\nШақиқ Балхий раҳимаҳуллоҳ айтади:\n“Кимки мусибатдан Аллоҳдан бошқага шикоят қилса, тоат ҳаловатини топмайди”.\nМусибатлар чоғида шикоят, нолиш кабиларни эмас тазарру, илтижоларни кўпайтириш, кўпайтирганда ҳам ўзи каби ожиз бандаларга мурожаат қилавермасдан, Холиқ азза ва жаллага сиғиниб, буларнинг охирини яхшиликка айлантириб қўйишини сўраш марғубдир.\nАли Тантовий раҳимаҳуллоҳ айтади:\n“Бугун суюкли бўлган нарса ортидан эртага ёқимсиз нарса келиши мумкин. Бугун ёқмаган иш ортидан эса эртага роҳатли нарса бўлиши ҳам мумкин”.\nАллоҳ таоло Роббимиз барчамизга Ўзига маҳбуб бандалардан бўлишимизни, ҳикматли дунёда ҳикмат билан яшашимизни насиб этсин!\n05:00 / 02.03.2017 1730\n19:20 / 20.06.2018 3003\n2001 05:00 / 01.03.2017\n1737 05:00 / 04.03.2017\nҲузайфа розияллоҳу анҳудан ривоят қилинади.Расулуллоҳ соллаллоҳу алайҳи васаллам бизга икки ҳадис айтдилар. Бирини кўрдим. Иккинчисига интизор бўлиб турибман. У давоми...\n1927 05:00 / 03.03.2017\n2111 05:00 / 01.03.2017


2022 йилнинг январь-февраль ойларида Ўзбекистондан узум экспорти ўтган йилги кўрсаткичдан 5 баробар ошди • EastFruit\nБош саҳифа › Янгиликлар › 2022 йилнинг январь-февраль ойларида Ўзбекистондан узум экспорти ўтган йилги кўрсаткичдан 5 баробар ошди\n2022 йилнинг январь-февраль ойларида Ўзбекистондан узум экспорти ўтган йилги кўрсаткичдан 5 баробар ошди\nМуаллиф: EastFruit 10 Mar 22 9 Mar 22 066\n2022 йилнинг январь-февраль ойларида Ўзбекистондан 9,4 минг тонна ҳажмда хўраки узум (умумий қиймати 7,2 миллион долларлик) экспорт қилинди. Ушбу кўрсаткич 2021 йилнинг мос даврига нисбатан жисмоний жиҳатдан 4,9 баробар ва экспорт тушуми бўйича 4,6 баробар кўпдир. Бу хусусда EastFruit таҳлилчилари мамлакат Божхона қўмитаси маълумотларига асосланиб хабар қилмоқда.\nБироқ, 2021 йилнинг январь-февраль ойларида Ўзбекистондан хўраки узуми экспорти сўнгги уч йилдаги энг паст кўрсаткичлардан бири бўлди, бу 2019-2020 йилларнинг шу даврига нисбатан 3-3,6 баробар кам кўрсаткичдир. Кўп карра ўсиш суръати шу ҳолат билан боғлиқ. Аммо, жорий йилнинг дастлабки икки ойида хўраки узум экспорти ўсиши салмоқли бўлди. Агар ўтган йилларнинг мос давридаги кўрсаткичлар билан солиштирилса, 2022 йилнинг январь-февраль ойларидаги экспорт ҳажми 2020 йилнинг шу даврига нисбатан 36 фоиз, 2019 йилнинг шу даврига нисбатан 62 фоиз кўпдир.\n2022 йилнинг январь-февраль ойларида Ўзбекистон хўраки узуми умумий экспортининг 90 фоизи икки давлат – Россия (45 фоиз) ва Қозоғистон (45 фоиз), 9 фоизи эса Қирғизистон (7 фоиз) ва Беларусь (2%)нинг умумий улушига тўғри келмоқда. Шундай қилиб, умумий экспорт ҳажмининг қарийб 99 фоизи ушбу тўрт давлат бозорларига жўнатилди.\nEastFruit мутахассислари аввалроқ таъкидлаганидек, 2021 йилда хўраки узум экспорт ҳажмининг жисмоний жиҳатдан ўсиш суръатлари бўйича сархил мева сегментида гилосдан кейин иккинчи ўринни эгаллади. Маълумки, Ўзбекистондан хўраки узум экспорти мавсуми июнь ойининг иккинчи ярмида бошланади, жорий мавсумда – 2021 йилнинг июнь ойи бошидан 2022 йилнинг февраль ойи охиригача Ўзбекистон жами 223 минг тонна, умумий қиймати эса 152,9 миллион доллар ҳажмда узум экспорт қилди. Бу камида охирги 10 йилдаги рекорд кўрсаткичдир. Ушбу даврда аввалги рекорд 2020 йилнинг июнь ойидан 2021 йилнинг февраль ойи охиригача бўлган даврда, 133 минг тонна – 127 миллион доллар миқдорида қайд этилган эди.\n2021 йили Ўзбекистонда узум нархлари, уни етиштириш ва экспорт бўйича маълумотларни EastFruitнинг “Ўзбекистон – 2021: мева, ёнғоқ, узум – нархлар, маҳсулот етиштириш ва экспорт бўйича якуний таҳлил” сарлавҳали материалида ўқинг.


Россия гаровга олинганларни аямайди, дейди Ғарб таҳлилчилари\nҒарб сиёсатшуносларининг фикрича, Россия террорчилар қурбонига айланган гаровга олинганларни аямайди\n13 Yanvar 23:57 Ўзбекистон янгиликлари\nгаров КРЕМЛ МОСКВА МУЗОКАРАЛАР ПУТИН РОССИЯ ТЕРРОРЧИ\nКобул Толибон томонидан қўлга киритилганидан кейин Россия Ўзбекистонга Афғонистондан келаётган таҳдид ҳақида тинмай гапирди.\nАфғонистонда ҳокимиятнинг Толибон томонидан қўлга олиниши Россиядан оммавий огоҳлантиришларнинг пайдо бўлишига олиб келди. Федерал телеканаллар ва расмийлар ИШИД ва Ал-Қоида террорчилари қўшни давлатлардан Афғонистонга кўчиб ўтгани ва ҳозирда Марказий Осиёда терактлар уюштиришга ҳозирлик кўраётганини маълум қилди. Террорчилар чегарани кесиб ўтади ёки қочқинлар билан аллақачон кесиб ўтган. Москванинг фикрича, Ўзбекистон алоҳида эътиборга лойиқ эди, чунки республика КХШТга аъзо бўлмаган ва шу сабабли асосан террорчилик хуружларига учраган.\nЛола Каримованинг янги фуқаролиги. IХ қисм - ота ҳақида хотира\nШу билан бирга, Ўзбекистон Республикаси Афғонистон билан энг қисқа чегарага эга ва уни фақат ўз армиясидан фойдаланган ҳолда муваффақиятли назорат қилади. Бундан ташқари, республика махсус хизматлари жиноятчилар орасида ҳам, тинч аҳоли орасида ҳам бир томчи қон тўкмаган ҳолда кўплаб террор унсурларини мустақил равишда қўлга олди.\nРоссия ҳеч қачон террорчилар, жумладан чечен бўлгинчилари етакчиси Аслан Масхадов билан музокаралар олиб бормаган ва бўлмайди ҳам, деди Россия президенти Владимир Путин 2004-йил сентабрида Озарбайжон президенти Илҳом Алиев билан музокарадан сўнг.\n“Террорга қарши курашнинг умумеътироф этилган жаҳон тамойили террорчилар билан ҳар қандай мулоқотни сўзсиз рад этишдир. Чунки бандитлар ва террорчилар билан ҳар қандай алоқалар уларни янги, янада қонли жиноятлар қилишга ундайди. Ҳозир буни қилмаса, Россия келажакда ҳам қилмайди. Россия террорчилар билан музокаралар олиб бормайди. Бу уларни йуқ қилади”, деди Владимир Путин.\nБесландаги мактабни эгаллаб олган террорчилар ўз талабларини илгари сурдилар ва Путин уларга бинога бостириб киришни буюрди. Оқибатда рус ҳарбийларининг ҳаракатлари туфайли юзлаб болалар ҳалок бўлди. Бунинг учун 2017 йилда Инсон ҳуқуқлари бўйича Европа суди Россия Федерациясига фожиа қурбонларига товон тўлаш мажбуриятини юклаган. 2022-йил 11-январда ЕИҲТ Россия ҳарбийлари томонидан ўтказилган операция давомида ҳалок бўлганлар ва жароҳатланганларнинг яқинларига Россияга қўшимча моддий товон тўлаш тўғрисида қарор қабул қилди.\nНаманган вилоятида иссиқлик электр станцияси тўхтатилди


Сурхондарёда содир бўлган ЙТҲ оқибатида бир пиёда ҳалок бўлди - Daryo\n15:44, 19.03.2020 26606\nСурхондарёда содир бўлган ЙТҲ оқибатида бир пиёда ҳалок бўлди\n16 март куни Сурхондарё вилояти Ангор туманида содир бўлган йўл-транспорт ҳодисаси оқибатида бир пиёда ҳалок бўлди. Бу ҳақда вилоят ИИБ ахборот хизмати хабар берди.\nМаълумотларга кўра, кўнгилсиз ҳодиса соат 21:15 лар атрофида «Юқори-Хўжақия» маҳалласи ҳудудидан ўтувчи йўлнинг 1426-километрида содир бўлган. «Гулистон» маҳалласида яшовчи Р.Ф. бошқарувидаги Cobalt русумли автоулови билан йўлни ўнгдан чапга кесиб ўтаётган пиёда — Б.М. исмли аёлни туртиб юборган.\nФуқаро Б.М. суд-тиббий экспертизасининг 17 март кунидаги хулосасига кўра, «ҳаёт учун хавфли бўлган оғир» тан жароҳати оқибатида касалхонада вафот этган.\nТаъкидланишича, 17 март куни мазкур ҳолат юзасидан Р.Ф.га нисбатан Жиноят кодексининг 266-моддаси 2-қисми («Транспортнинг хавфсиз ишлашини таъминлашга доир қоидаларни бузиш») билан жиноят иши қўзғатилган.\nАввалроқ пойтахтнинг Юнусобод туманида содир бўлган ЙТҲ оқибатида пиёда ҳалок бўлгани ҳақида хабар берилганди. ИИВ ЙҲХББнинг маълум қилишича, Ўзбекистонда 2020 йилнинг январь—февраль ойларида 802 та ЙТҲ содир бўлгани, уларнинг 255 таси ўлим билан якунланган.\n14:04, 24.03.2020 465443\n09:25, 30.03.2020 308109\n01:32, 03.06.2020 730\n00:31, 03.06.2020 1925\n23:57 Бугун 3335\n14:37, 01.06.2020 117767\n11:50, 01.06.2020 109852\n22:57, 01.06.2020 104552\n17:22, 01.06.2020 101727


«Ок, кема»: ҳақиқатга айланаётган афсона! — Ishonch Gazetasi\n«Ок, кема»: ҳақиқатга айланаётган афсона!\nМўйноқ туманининг мафтункор қиёфаси яна бир янги замонавий бино билан чирой очди. Президентимиз ташаббуси билан Мўйноқ туманининг «Бозатау» ОФЙ ҳудудида узукка кўз қўйгандек ярашган «Оқ кема» номли замонавий болалар соғломлаштириш оромгоҳи фаолият бошлади.\nОромгоҳнинг тантанали очилиш маросимида давлат ва нодавлат ташкилотлар вакиллари, кенг жамоатчилик, ота-оналар ҳамда болалар иштирок этди.\n– Бугун Қорақалпоғистоннинг қай бир туманига борманг, улкан янгиланишларга гувоҳ бўласиз, – деди Ўзбекистон касаба уюшмалари Федерацияси раиси Қудратилла Рафиқов. – Мўйноқ эса ўзининг янгидан туғилиш даврини бошдан ўтказмоқда. Ўзим ҳам ҳар сафар бу ерга келганимда, юрагим орзиқиб кетади. Давлат раҳбарининг ўз халқига бўлган чексиз муҳаббатини ҳис этаман, уни чин юракдан севишига имон келтираман. Мўйноқ туманида қад ростлаган шундай муҳташам даргоҳда ўғил-қизларимиз нафақат мароқли дам олади, балки жисмонан чиниқади, ўзларининг интеллектуал салоҳиятларини оширади, қизиққан йўналишлари бўйича билим ва кўникмаларини мустаҳкамлайди.\nШу пайтгача қорақалпоғистонлик болажонлар юртимизнинг бошқа ҳудудларидаги болалар оромгоҳларига олиб борилар эди. Бу эса, албатта, болаларнинг хавфсизлиги, саломатлиги, ота-оналарнинг хавотири каби бир қатор муаммоларни келтириб чиқар эди. Ва яна ич-ичимиздан бир саволга жавоб топа олмасдик: нега энди Қорақалпоқ заминида бир замонавий оромгоҳ бўлмаслиги керак?\nОромгоҳ Президент Шавкат Мирзиёевнинг 2018 йилнинг ноябрь ойида Қорақалпоғистон Республикасига ташрифи давомида Мўйноқ туманини комплекс ижтимоий-иқтисодий ривожлантириш бўйича берган тарихий топшириғи асосида бунёд этилди.\n– Президентимиз Мўйноққа келиб, йиғилиш ўтказганда мен ҳам иштирок этгандим, – дейди Мўйноқ тумани халқ таълими бўлими мудири Мақсет Аметов. – Шунда Юртбошимиз «Мўйноқда замонавий муҳташам болалар оромгоҳи қурилади. Маданият Мўйноқдан бошланади», деганда, бутун залдаги йиғилганлар гулдурос қарсак чалганди. Ҳақиқатан ҳам, мана, туманимизда оромгоҳ иш бошлади. Умуман олганда, мўйноқликларнинг бугунги кунда ҳаётга қараши бутунлай ўзгарди. Бундан 4-5 йиллар олдин халқнинг руҳи жуда чўкиб кетган эди. Келажакдан умиди йўқ эди одамларнинг. Бугун туманимиз қиёфаси тубдан ўзгариб кетди. Одамларнинг юрагида жўш бор, куч-шижоат бор. Болаларимизнинг қувончини айтмайсизми?!\nҚисқа муддатлар ичида туман ҳудудида бўш ётган 12,7 гектар майдонда «Оқ кема» номли замонавий болалар оромгоҳи ва соғломлаштириш маркази қуриб битказилиб, фойдаланишга топширилди. Оромгоҳда болаларнинг интеллектуал салоҳиятини ривожлантириш, уларнинг турли йўналишларда билим ва малакаларини шакллантириш учун ҳам шароитлар муҳайё қилинган.\nЎзбекистон касаба уюшмалари Федерацияси мазкур объект қурилиши учун 36 миллиард сўм ажратди. Қурилиш ишларини «Шорахан қурилиш монтаж» МЧЖ амалга оширди.\n«Оқ кема» оромгоҳи бир навбатда 250 нафар болани қабул қилишга мўлжалланган. Марказда болалар ётоқхоналари барча жиҳозлар билан таъминланган. Жисмоний тарбия машғулотлари учун футбол, баскетбол, волейбол майдончалари ва болалар сузиш бассейни бор. Стол тенниси, шахмат-шашка ўйинлари учун жойлар ажратилган. Маданий тадбирларни ташкил қилиш учун амфитеатр, кутубхоналар мавжуд. Тиббиёт хоналари, ошхоналар замонавий ускуналар билан таъминланган. Оромгоҳда 50 тадан ортиқ янги иш ўрни яратилди.\n– Мен Ўзбекистонда намунали деган кўплаб оромгоҳларни кўрганман, лекин бу ердаги каби шароитларни бошқа жойда учратмаганман. Менингча, «Оқ кема» оромгоҳи юртимиздаги беқиёс масканларнинг бири, – дейди Қорақалпоғистон Республикаси Касаба уюшмалари ташкилотлари бирлашмаси кенгаши раиси ўринбосари М.Данияров. – Мазкур муаззам кошона муҳтарам Юртбошимизнинг азиз халқимиз фарзандларига бўлган оталарча ғамхўрлиги тимсоли, деб биламан. Шахсан ўзим оромгоҳга ҳар келганимда юрагимда болаликка қайтиш орзуси туғилади. Бизнинг болалигимизда бундай масканлар бўлмади, ахир.\n1970 йил бошларида, Орол денгизи ҳали тўлиб мавжланган пайтларда унинг соҳилида «Рахат» болалар оромгоҳи ташкил қилинади. Мазкур оромгоҳни шартли равишда «иккинчи «Артек» деб номлаб, унга ёз пайтида бутун собиқ иттифоқдан болаларни олиб келиш мақсад қилинган. Афсуски, саксонинчи йилларга келиб, денгиз қуриши билан оромгоҳнинг машҳурлигини орттириш ғояси ҳам сўниб қолди. Лекин орадан қарийб қирқ йил ўтиб, ушалмай қолган орзу рўёбга чиқмоқда.\n«Оқ кема» оромгоҳи жойлашган жойда ўтган асрларнинг саксонинчи йилларигача сув бўлиб, кемалар сузган. Энг қизиғи, денгиз остида карвон йўли ҳам бўлган. Бу ҳақда мўйноқлик тарихчи олим Октябрь Доспанов қизиқарли воқеаларни сўзлаб берди.\n– Мўйноқ тумани ҳудудида ана шундай намунавий оромгоҳнинг қурилганини кўриб, қувончим қўйнимга сиғмади, рости, – дейди болалиги денгиз соҳилларида ўтган О.Доспанов. – 1982 йилда охирги марта Мўйноқдаги «Артек»да («Рахат» оромгоҳи назарда тутиляпти) бўлиб, денгизда сузганман. Оромгоҳга бутун Ўзбекистондан, ҳаттоки, собиқ иттифоқнинг бошқа давлатларидан ҳам болалар келарди. Мўйноққа Тошкентдан ҳафтасига 3 мартагача самолёт қатнаган.\nКейинчалик денгиз қурий бошлади. 1980 йил ўрталарида «Рахат» болалар оромгоҳи фаолияти батамом тугатилади, лекин у билан боғлиқ ширин хотиралар ҳамон ёдимда. Ҳозирги «Оқ кема» оромгоҳи бунёд этилган жой денгиз бор пайтида кичик орол бўлган. Мўйноқ шаҳрига одамлар бу ердан кемаларда қатнаган. Мўйноққа бораётиб, сув тубида каналга ўхшаш чуқурликларга кўзимиз тушарди. Кемалар шу йўлни мўлжалга олиб сузарди. Одамлар уни «Туя йўли» деб аташар эди. Сувнинг тагида туя йўллари нима қилар экан, дея қизиқардим.\nБир куни отамдан йўлнинг маъносини сўрадим. Билсам, Орол денгизи бурунги замонда худди ҳозиргидек қуриб кетган экан. Савдо карвонлари йўлни қисқартириш учун Устюртдан айланиб юрмай, денгизнинг қуриган майдони билан тўғридан-тўғри шимоли-ғарб томон йўл олган. Карвон йўли Устюртга чиқиб, нариёғи Жем (Эмба) ва Эдил (Волга) дарёлари бўйларигача етиб борган.\nЯнги қурилган «Оқ кема» ҳам рамзий маънода болаларни ёруғ келажак сари олиб кетишга шай. Зеро, «Оқ кема» оромгоҳи қурилиши ҳам худди номига монанд. Қуш парвози баландлигидан қаралса ҳам кема шимол томон сузиб кетаётгандек, гўё.\n«Дунёдаги энг ширин тарвуз – Мўйноқда»\nМўйноққа борган киши айнан «Оқ кема» оромгоҳи қурилган жойларга келганда, ердаги тупроқни кўриб, ҳайрон қолади. Чунки ерда туз йўқ. Тупроқ унумдор. Шунинг учун бу жойни «Бозатау» (Бўз орол) деб аташган.\nЎтган асрда денгиз қайтиб кетгандан кейин аввал балиқчилик билан шуғулланиб келган маҳаллий аҳоли энди деҳқончиликка қўл уради. Экин жуда ҳосилдор бўлади. Шу пайтларда республика бўйича мактаблараро мусобақалар ўтказиб турилган. Яъни, қайси мактаб ўқувчилари кўп ҳосил йиғиб мактабга топширса – шу ғолиб деб топилган. Мўйноқ туманининг овулларидаги қатор мактаблар помидор экиш бўйича Ўзбекистонда энг илғор мактаблар қаторидан жой олади. Мўйноқнинг қовун-тарвузлари жуда ширин бўлиб етилади. Халқ орасида ҳозир ҳам гап бор: Мўйноқнинг қовун-тарвузини еган киши бошқасига қарамайди, деган.\nАйнан ҳозирги «Оқ кема» оромгоҳи қад ростлаган жойда аввал боғ бўлган, у ерда қора тарвуз экилган. Бу тарвузлар, ҳаттоки, экспортга чиқарилган.\nБир куни битта ўқувчи тарвузнинг сиртига ўзининг исми-шарифини, манзилини, мактабини ёзиб юборади. Бу тарвуз Қўнғиротдан поездларга юкланиб, Россияга кетади. Орадан бир қанча вақт ўтгандан кейин мактабга Россиянинг қайсидир ўлкасидан мактуб келади. Унда шундай ёзилган эди:\n«Азиз ўқувчи, Сизнинг тарвузингизни олдик. Едик. Умримда бундай ширин тарвузни еб кўрмаганман. Оролнинг қуриган тубида мана шундай тарвуз етиштирилгани мени таажжубга солди. Менимча, дунёдаги энг ширин тарвуз – Мўйноқда…».\nҲа, «Бозатау» ОФЙдаги ерларнинг бўз бўлиши табиий. Сабаби, Амударё бир вақтлари бу ерларга йилига миллионлаб тонна табиий минералга тўйинган лойқа оқизиб келиб турган. Маҳаллий аҳоли ҳанузгача экинларини ҳеч қандай кимёвий ўғитсиз етиштиради.\n2000 йил бошларидан кейин туманда сув танқислиги кузатила бошлади. Экинларни суғориш мумкин бўлмай қолди. Сув танқислиги туфайли маҳаллий аҳоли деҳқончилик билан шуғуллана олмай, чорвачиликка ўтган эди. Яқин 2-3 йилдан бери қайтадан сув келиб, деҳқончиликни қўлга олган. Томорқаларига қараяпти.\n«Оқ кема» оромгоҳи атрофига боғ яратиш мақсадида 5 гектар ер майдонига уч мингга яқин мевали ва манзарали дарахтлар ўтқазилибди. Демак, яқин вақтлар ичида ушбу ҳудуд ҳам яшилликга бурканади. Умуман, «Бозатау» ОФЙда «Ёшлар боғи», «Қўқон боғи», «Ажиниёз боғи», «Ўзбекистон Миллий университети боғи», «Навоий ташаббус боғи» каби ўнлаб боғлар пайдо бўлди. Уларнинг барчаси униб-ўсмоқда.\nОромгоҳ илк қалдирғочларини қабул қилди\n«Оқ кема» болалар соғломлаштириш оромгоҳига мавсум давомида 4 навбатда жами 600 нафар болани соғломлаштириш режалаштирилган.\n– Пандемия шароитидан келиб чиқиб, болаларнинг санитария-эпидемиологик осойишталиги ва хавфсизлигини таъминлаш, коронавирус инфекцияси тарқалишининг олдини олиш мақсадида ижтимоий масофани таъминлаган ҳолда мавсумнинг биринчи навбатида – 13 июнь кунидан 150 нафар болани қабул қилдик, – дейди оромгоҳ раҳбари З.Сайтбекова. – Ўзбекистон Республикаси Бош прокуратураси Мўйноқ туманидан 10 та кам таъминланган оилалар фарзандларига бепул йўлланмалар совға қилди. Хўжайли туманидаги «Меҳрибонлик уйи»нинг тарбияланувчилари, Мўйноқ, Шуманай, Қонликўл туманларидаги кам таъминланган оилалар фарзандлари, И.Юсупов номидаги истеъдодли болалар мактабининг ўқувчилари оромгоҳнинг биринчи дам олувчилари – қалдирғочлари бўлди.\n– Ҳар йили юртимиздаги турли оромгоҳларда дам олардим, – дейди Хўжайли туманидаги «Меҳрибонлик уйи» тарбияланувчиси Муҳамедали Карамов. – Бу йил Мўйноққа борасизлар, деганда, тўғриси, бундай гўзал жой тасаввуримда ҳам йўқ эди. Келганимдан буён ҳаяжоним босилмаяпти. Ушбу оромгоҳдаги барча болалар номидан Муҳтарам Юртбошимизга бизга мана шундай имкониятлар яратгани учун чексиз миннатдорлигимни билдираман.\nҚорақалпоғистон бўйича ўтган йил ёз мавсумида 60 та болалар оромгоҳида 27590 нафар бола соғломлаштирилган эди. Жорий йилда эса пандемия туфайли қорақалпоғистонлик болалар фақат ҳудуднинг ўзидаги оромгоҳларда дам олишади. Ёз мавсуми давомида ҳудудда 6 та стационар оромгоҳ марказлари, яъни Нукус шаҳридаги «Жас аулад» ва «Арал», Элликқалъа туманидаги «Орол болалари», Тўрткўл туманидаги «Лочин», Тахиатош туманидаги «Айдин жол», Мўйноқ туманидаги «Оқ кема» оромгоҳлари фаолият юритади.\nМавсум давомида болаларнинг мазмунли дам олишини ва қўшимча таълим олишини таъминлаш мақсадида жами 66 нафар педагог ходимнинг фаолият олиб бориши режалаштирилган.\nБарча оромгоҳларда кутубхоналар ташкил қилинган, санъат соҳасидаги ва хорижий тиллар тўгаракларини олиб бориш учун тажрибали ўқитувчилар жалб этилган.\nОромгоҳнинг тантанали очилиш маросимида рамзий калит оромгоҳ директори З.Сайтбековага топширилди.\nТантанали очилиш маросими концерт дастури билан давом этди.\nТадбирда Қорақалпоғистон Республикаси Жўқорғи Кенгеси Раиси М.Ерниязов қатнашди.\nСурхондарё вилоятида ишчи йиғилиш ўтказилди\nЎзбекистоннинг АҚШдаги элчихонасида тантанали кеча бўлиб ўтди


ЎзА - БМТ резолюцияси – ўзбек дипломатиясининг тарихий ютуғи\n18.07.2018 18:37 Чоп этиш версияси\nБМТ резолюцияси – ўзбек дипломатиясининг тарихий ютуғи\nМаълумки, жорий йилнинг 22 июнь куни БМТ Бош Ассамблеясининг ялпи мажлисида “Марказий Осиё минтақасида тинчлик, барқарорлик ва изчил тараққиётни таъминлаш бўйича минтақавий ва халқаро ҳамкорликни мустаҳкамлаш” резолюцияси қабул қилинди. Ўзбекистон томонидан Марказий Осиё давлатлари билан ҳамкорликда ишлаб чиқилган ушбу ҳужжат лойиҳасини БМТга аъзо барча мамлакатлар бир овоздан қўллаб-қувватлади.\nХалқаро пресс-клубнинг «БМТнинг Марказий Осиё бўйича биринчи резолюцияси: ўзбек дипломатиясининг тарихий ютуғи» мавзуидаги навбатдаги сессиясида ушбу резолюциянинг қабул қилиниши жараёни, мазмун-моҳияти хусусида сўз юритилди. Унда сенаторлар, Ташқи ишлар вазирлиги, дипломатик корпус вакиллари, экспертлар иштирок этди.\nУшбу резолюция Ўзбекистон Республикаси Президенти Шавкат Мирзиёев томонидан 2017 йил сентябрь ойида Нью-Йоркда бўлиб ўтган БМТ Бош Ассамблеясининг 72-сессиясида илгари сурилган ташаббуснинг амалий натижасидир.\nМарказий Осиё дунёдаги энг ёш минтақалардан бири ҳисобланади. Ушбу резолюцияда айнан шу минтақанинг барча давлатлари, шунингдек, Афғонистоннинг позицияси, қарашлари муштарак аксини топган.\nБМТ маълумотига кўра, сўнгги 10 йил давомида Марказий Осиё давлатлари ялпи ички маҳсулотининг йиллик ўсиши ўртача 6,2 фоизни ташкил қилган бўлса, бутун дунёда бу кўрсаткич 2,6 фоизга тенгдир. Бу эса Марказий Осиёнинг истиқболли минтақа эканини англатади.\nЎзА мухбири анжуманнинг айрим иштирокчилари билан суҳбатлашди.\n– Ўзбекистон Марказий Осиёдаги барча давлатлар билан ўзаро манфаатли муносабатларни ривожлантириш учун қатъий, аниқ қадамларни қўймоқда. Мамлакатимизнинг минтақа бўйича янги сиёсат юрита бошлагани бу ерда йиғилиб қолган масалаларни ечиш йўлида ўз вақтида қўйилган самарали қадам бўлди, деб ўйлайман. Шу нуқтаи назардан ушбу резолюция орқали Марказий Осиё давлатлари ўртасидаги ҳамкорликнинг жадаллашиши минтақадаги сиёсий муҳитни тубдан ўзгартириш, конструктив ҳамкорлик ўрнатиш ва яхши қўшнилик муносабатларини мустаҳкамлашга замин яратади.\nЕвропа, Шимолий ва Жанубий Америка, Осиё ва Африканинг 55 мамлакати ушбу резолюция ҳаммуаллифлари бўлди. Ҳужжатни ишлаб чиқиш бўйича маслаҳатлашувларда Марказий Осиёнинг барча етакчи ҳамкор давлатлари, жумладан, Россия, Хитой, АҚШ ва Европа Иттифоқи мамлакатлари фаол ва конструктив иштирок этди. Бу шубҳасиз Марказий Осиёнинг яхлит минтақа сифатида ривожланишида муҳим босқичдир.\n– Ҳужжатда минтақа мамлакатлари томонидан Марказий Осиёда барқарорлик ва иқтисодий ҳамкорликни мустаҳкамлашга қаратилган саъй-ҳаракатлар ва ташаббусларни БМТ Бош Ассамблеяси қўллаб-қувватлаши баён этилади. Минтақанинг асосий муаммолари бўйича Марказий Осиёдаги 5 давлатнинг умумий позицияси белгиланган. Хусусан, Марказий Осиёда хавфсизликни мустаҳкамлаш, сув ва энергия манбаларидан унумли фойдаланиш, экологик муаммоларни ечиш, транспорт ва транзит тизимини ривожлантириш каби соҳаларда минтақавий ҳамкорликни кенгайтириш муҳимлиги қайд этилади.\nБугунги кунда Марказий Осиёда барқарор ва самарали ҳамкорлик учун барча зарур шарт-шароит мавжуд. Юқори технологияга асосланган ишлаб чиқаришни янада ривожлантириш, агросаноат сектори ва туризм соҳасини такомиллаштириш, иқтисодиётнинг реал секторига йирик хорижий инвестицияларни жалб этиш учун улкан салоҳият бор. Шу ўринда қайд этиш жоиз, ўтган бир-икки йил давомида айнан Марказий Осиё давлатлари ўртасида ўзаро савдо айланмаси 20-30 фоизга ошди. Баъзи қўшни давлатлар ўртасида эса бу кўрсаткич 70 фоизгача ўсди.\nАбдужаббор АБДУВОҲИДОВ, Ўзбекистон Республикаси ташқи ишлар вазирининг ўринбосари, Жаҳон иқтисодиёти ва дипломатия университети ректори:\n– Ушбу резолюциянинг бир овоздан қабул қилиниши Президент Шавкат Мирзиёев раҳнамолигида амалга оширилаётган очиқ ва конструктив ташқи сиёсат туфайли Марказий Осиёда шаклланган мутлақо янги, ўзаро ишонч муҳити халқаро миқёсда кенг эътироф этилаётганидан далолат беради. Халқларини минг йиллик биродарлик ва яхши қўшнилик ришталари, муштарак тарих, дин, маданият ва анъаналар боғлаб турган Марказий Осиёда тинчлик, барқарорлик ва изчил тараққиётни таъминлаш Ўзбекистон ташқи сиёсатининг асосий устувор йўналиши ҳисобланади.\nРезолюция Марказий Осиёнинг умумий муаммоларни биргаликда ҳал қилиш, тараққиёт ва фаровонликни таъминлашга қодир яхлит минтақа сифатида шаклланишида муҳим босқич бўлиб хизмат қилиши шубҳасиз.


Мане: «Манчестер Юнайтед»га ўтиш ҳақида кўпроқ ўйлагандим»\n«Ливерпуль» ҳужумкор яримҳимоячиси Садио Мане 2016 йилда «Манчестер Юнайтед» сафига ўтишга жуда яқин эканлиги, аммо сўнгги паллада «Ливерпул»га ўтганлигини маълум қилди.\n«Ўшанда «Манчестер Юнайтед» сафига ўтиш ҳақида кўпроқ ўйлагандим. «Саутҳемптон»да мени асосий таркибдан захирага ўтқазишгач, мен учун қийин дамлар бошланганди. Ёдимда, ким бўлса ҳам менга қўнғироқ қилиб, жамоасига таклиф этишига интизор бўлганман. Кейинчалик Клоппдан таклиф тушганди ва бундан хурсанд бўлгандим.\n«Манчестер Юнайтед»га ўтишга жуда яқин эдим. Улар билан учрашиб, айрим шартларни гаплашиб ҳам олгандик. Уларнинг таклифини қабул қилаётганимда, ўша ҳафтанинг ўзида Клопп ҳам менга қўнғироқ қилганди ва якунда «Ливерпул»га ўтгандим», - дея эслайди Садио Мане The Times’га берган интервьюсида.\nОлдинроқ, сенегаллик футболчи коронавирус пандемияси сабабли мавсум якунига етказилмай, «Ливерпул»га чемпионлик тақдим этилмаса, буни тўғри тушунишини айтиб ўтганди.


Венада романтик учрашув: севишганлар учун 8 та энг яхши жой\nВена – рассомлар, актёрлар, артистлар, шоир ва ёзувчиларга илҳом бағишлайдиган Европанинг энг гўзал шаҳарларидан бири. Бежизга бу ерда Шуберт, Моцарт, Гайдн ва Бетховенлар ижод қилишмаган. Дунёнинг муҳим тарихий ва маданий маркази бугунги кунда энг шинам ва энг қимматли шаҳарлардан бири ҳисобланади. Бу ерда донғи кетган саройлар, театрлар, кўргазмалар, баллар бор. Шунингдек, Австрия пойтахти романтик ҳамдир, шу сабабли бугун биз Венага борганингизда қилишингиз зарур бўлган 8 та нарса ҳақида сўз юритамиз.\nМуқаддас Стефан черковини томоша қилиш\nИсталган черков – бу ўзига хос санъат асари. Муқаддас Стефан черкови ҳам ўзида улкан готика йўналишини акс эттиради. Унинг нафақат Вена, балки бутун Австриянинг тимсоли эканлигини ҳисобга олсак, биринчи галда айнан шу ерни томоша қилиш кераклиги борасида ҳеч қандай шубҳа-гумон қолмайди!\nВена таомларини татиб кўриш\nАслини олганда, Австрия пойтахтидаги кафе ва ресторанларнинг таомномаси турли егуликларга бой. Ширинликни севувчилар эса ўз қадди-қоматларини бироз муддатга унутишлари керак бўлади, чунки венача шницель, штрудель, «Захер» торти ва қаҳва олдида ўзингизни тийиб туришингиз қийин!\nХофбург саройида суюклигингизни рақсга таклиф қилиш\nУ Вена марказида жойлашган ва ўзининг маҳобати билан ҳайратга солади. Экскурсия вақтида нафақат асрлар давомида қурилган сарой комплексининг бунёд этилиш жараёни ҳақида, балки қироллик заргарлик буюмлари сақланувчи хазина тўғрисида ҳам қизиқарли маълумотларга эга бўлиш мумкин.\nОтда сайр қилиш – энг романтик учрашувлардан бири. Уни юқорида тилга олинган Хофбург сарой комплексида жойлашган, дунёдаги энг қадимий ҳисобланган Испан от миниш мактабида уюштириш мумкин. Шунингдек, бу ерда дастури 4 асрдан бери ўзгармай келаётган ажойиб шоу ташкиллаштирилади.\nЭнг романтик паркда сайр қилиш\nБельведер – манзарали сунъий кўл, шаршара ва иккита саройни ўз ичига олувчи парк йилнинг исталган вақтида ўз чиройини йўқотмайди.\nВена операсида кеча ўтказиш\nВенага бориш ва машҳур саҳна асарларини томоша қилмаслик мутлақо мумкин эмас! Бугунги кунда бу ерда классик асарлар қўйилмоқда, ижодий гуруҳ ва бинонинг ўзига эса тасаннолар айтмай илож йўқ.\nШаҳарга юқоридан назар солиш\nБу ишни Рейзенрад кузатиш чархпалагида қилганингиз маъқул. Уни 19 асрда бунёд этишган ва бугунги кунда у веналикларнинг энг севимли жойларидан бири ҳисобланади.\nГрабен майдонида севган инсонингиз билан айланиш\nАсрлар давомида бу ерда турли байрамлар ва ёдда қоларли саналар ўтказилган. Майдон атрофида – бар, неоклассик ва гул услубидаги иморатлар. Энг асосий обида эса 17 асрда қурилган Дрейфальтигкейтссаул ёки «Муқаддас Учлик устуни» ҳисобланди. Ушбу устун уч фариштадан иборат шоҳсупани ўзида мужассам этади.\nАйтганча, агар шошсангиз, нафақат романтик, балки байрамона Вена билан танишишга улгурасиз. Ҳақиқий Европа байрами муҳитини ҳис қишини хоҳласангиз, Венага марҳамат!\nБизнинг «Европада Рождество» туримиз билан танишинг ва ушбу турни тезроқ расмийлаштириш учун +99871 200 55 44 рақамига қўнғироқ қилинг!\nБиз доим сиз билан алоқада қолишни хоҳлаймиз, шу сабабли контактларимизни ёзиб олинг. Tatil.uz ни Facebook, Instagram ва Telegram дан изланг!


Finance.uz - Ҳамкорлик алоқалари кенгайтирилди\nҲамкорлик алоқалари кенгайтирилди\n«Капиталбанк» очиқ акциядорлик-тижорат банки хорижий молиявий институтлар билан банклараро ҳисоб ва вакиллик алоқалари тизимидаги фаолиятини кенгайтирмоқда.\nЖорий йилнинг май ойида «Капиталбанк» ОАТБ Deutsche Bank A.G. (Германия) ва унинг шўъба тузилмаси бўлган Deutsche Bank Trust Company Americas (АҚШ) билан мухбирлик алоқаларини йўлга қўйди.\nУшбу қадам «Капиталбанк»даги ҳисоб-китобларни жадаллаштириш, халқаро тўловлар ва банклараро ҳисоб-китоблар жараёнини оптималлаштириш ҳамда вакиллик тармоқларининг ривожланишига шароит яратади. Қолаверса, мазкур халқаро молия институтлари билан самарали ҳамкорликнинг йўлга қўйилиши халқаро даражадаги муносабатларнинг кенгайишига ҳамда жаҳондаги етакчи банклар билан ўзаро тажриба алмашиш имконини беради.\nБугунги кунда «Капиталбанк» ОАТБ 14 дан ортиқ хорижий молия-банк ташкилотлари билан яқиндан ҳамкорлик ўрнатган. Банк бундай стратегик шериклари, жумладан, Deutsche Bank Trust Company Americas Fedwire ABA (АҚШ), Commerzbank AG (Германия), Raiffeisenbank International AG (Австрия), Shinhan Bank (Корея), Сбербанк, Банк ВТБ ОАЖ, «Банк Уралсиб» ОАЖ, «Промсвязьбанк», «Новикомбанк» (Россия), «Народный банк Казахстана» АЖ ва Kazkommerzbank (Қозоғистон) каби ҳамкорлари борлигидан фахрланади ва уларни доим қадрлайди.\nТаъкидлаш жоиз, «Капиталбанк» ОАТБнинг хорижий молиявий институтлар билан ишбилармонлик ва ҳамкорлик алоқаларини изчил йўлга қўйиши, ўз навбатида, республикамизда ишбилармонлик ва инвестиция муҳитини янада шакллантиришга ўзининг салмоқли улушини қўшади.\nМаълумот учун. Deutsche Bank A.G. 1870 йилда ташкил этилган бўлиб, айни пайтда катта актив кўрсаткичларга эга ташкилот сифатида Германиядаги энг йирик бирлашма ҳисобланади. Ташкилот Кенгаши аъзолиги таркиби молиявий барқарорликка эга 29 та муҳим трансмиллий банкларни қамраб олган. Айни пайтда муассаса мижозлари базаси 13 млн. нафарни ташкил этиб, уларга дунёнинг 76 та давлатида самарали фаолият юритаётган 1 900 дан зиёд бўлинма, филиал, ваколатхоналар орқали хизмат кўрсатилмоқда.